PR1MA sedia 712 unit kediaman mampu milik, berkonsepkan SOHO dan apartmen khidmat

KUALA LUMPUR, 29 April- Sebanyak 712 kediaman mampu milik berkonsepkan Small Office Home Office (SOHO) dan apartmen khidmat dibangunkan di bawah Perbadanan PR1MA Malaysia (PR1MA). Ia ditawarkan pada harga RM250,000 dan RM270,000 dengan keluasan 450 kaki persegi dan 550 kaki persegi.Selain harga mampu milik, pelbagai kemudahan turut disediakan seperti kolam renang, gimnasium, surau, gelanggang badminton dan taman permainan. Perdana Menteri, Datuk Seri Ismail Sabri Yaakob dalam ucapannya berkata projek sebegini dijangka mampu membantu mengurangkan masalah perumahan di kawasan ibu kota, selari dengan aspirasi Keluarga Malaysia."Kerajaan menyedari kediaman menjadi keperluan mendesakbagi Keluarga Malaysia. Di bawah RMK-12 dan MPMMN, langkah-langkah segera dan jangka panjang telah digariskan untuk menyelesaikan perkara ini. Ini adalah selari dengan usaha memperkasakan pemilikan rumah mampu milik bagi golongan B40 dan M40 dalam usaha mengelakkan mereka daripada menanggung beban kewangan yang berat. Langkah ini diperkukuhkan lagi dengan usaha-usaha sedia ada agensi-agensi Kerajaan lain seperti PR1MA misalnya, yang dapat menyumbang secara positif ke arah pemilikan rumah yang lestari," katanya.Beliau berucap dalam Majlis Perasmian Pecah Tanah Residensi PRIMA - Astrum Ampang di Kuala Lumpur.'

Turut hadir, Menteri Perumahan dan Kerajaan Tempatan, Datuk Seri Reezal Merican Naina Merican dan Pengerusi PR1MA, Datuk Dr Fathul Bari Mat Jahya.

(Ismail Sabri semasa berucap pada Majlis Perasmian Pecah Tanah Residensi PRIMA - Astrum Ampang di Kuala Lumpur)

Kediaman TOD bukan sahaja memudahkan pergerakan anak muda ke tempat kerja tetapi juga membolehkan negara mencapai sasaran mengurangkan jejak karbon menjelang tahun 2030 selaras dengan Matlamat Pembangunan Mampan (SDG30).Pada masa sama, dalam ucapannya, Ismail Sabri memberitahu kerajaan beriltizam untuk memastikan satu rangka penyelesaian disediakan bagi mengatasi peningkatan kos binaan mendadak akibat konflik antara Rusia-Ukraine yang akan memberi kesan kepada harga rumah.Sehubungan itu, Majlis Perumahan Mampu Milik Negara (MPMMN) akan mencari penyelesaian terhadap masalah yang timbul selain memudahkan pembelian dan pemilikan rumah pada masa akan datang."Aspirasi kerajaan adalah untuk membina 500,000 rumah mampu milik untuk Keluarga Malaysia di bawah Rancangan Malaysia ke-12 (RMKe-12) sebagai usaha merealisasikan wawasan ‘Satu Keluarga Satu Rumah'. Aspirasi ini sangat dekat di hati saya dan pihak Kerajaan memahami kerisauan anak muda untuk mempunyai tempat untuk berteduh terutamanya selepas mereka bersara," katanya.


RM24.4 juta bantuan Aidilfitri MAIWP untuk asnaf

KUALA LUMPUR, 29 April- Majlis Agama Islam Wilayah Persekutuan (MAIWP) memperuntukkan sebanyak RM24.4 juta Bantuan Aidilfitri untuk golongan asnaf pada tahun ini.  Menteri di Jabatan Perdana Menteri (Hal Ehwal Agama), Datuk Idris Ahmad berkata, bantuan ini memberi manfaat bagi 30,300 orang asnaf di seluruh Wilayah Persekutuan dengan jumlah RM1,100 bagi setiap keluarga.  "Harapan kita seperti yang saya sebut tadi supaya asnaf ini kita akan 'develop' kan dan kita akan bimbing mereka, kita akan bangunkan potensi yang ada pada mereka terutamanya dalam kalangan anak muda yang boleh berdikari dan kemungkinan jika mereka tidak ada modal dan sebagainya," katanya.

(Menteri di Jabatan Perdana Menteri (Hal Ehwal Agama), Datuk Idris Ahmad)

Idris ditemui selepas menghadiri Majlis Iftar bersama asnaf di ibu negara.Ujarnya, tanpa komitmen para pembayar zakat, program bantuan seumpama ini tidak mungkin dapat dibuat secara optimum.  Secara keseluruhan, MAIWP telah mengagihkan RM35.8 juta sepanjang bulan Ramadan termasuk bantuan Ihya Ramadan, Sumbangan Tabung Kebajikan Perubatan Hospital dan lain-lain.


Pengusaha bas ekspres dingatkan beri perkhidmatan terbaik, selamat

KANGAR, 29 April- Jabatan Pengangkutan Jalan (JPJ) Perlis telah mengadakan perjumpaan bersama pengusaha bas ekspres di negeri berkenaan.Ia sebagai kesiapsiagaan menjelang waktu kemuncak sambutan Aidilfitri.Pengarah JPJ Perlis, Fatimah Mohamed Ali Piah memaklumkan, fokus pertemuan tertumpu kepada perkongsian mengenai peraturan lalu lintas yang dikuatkuasa JPJ sepanjang musim perayaan Aidilfitri."Juga menekankan kepentingan untuk menyediakan perkhidmatan terbaik dan selamat kepada pengguna," katanya.Beliau memaklumkannya selepas melakukan pemeriksaan ke atas pemandu dan juru teknik bas ekpress di Terminal Bas Bukit Lagi.

(Pengarah JPJ Perlis, Fatimah Mohamed Ali Piah bersama para anggotanya melakukan pemeriksaan ke atas pemandu dan juru teknik bas ekpress di Terminal Bas Bukit Lagi)

Dalam operasi berkenaan, dua notis saman dikeluarkan kepada seorang pemandu bas ekspres atas kesalahan meletak kenderaan di bahu jalan hingga menghalang lalu lintas.Tindakan dibuat berdasarkan Seksyen 48 Akta Pengangkutan Jalan (APJ) 1987.Selain JPJ, pemeriksaan itu turut melibatkan pihak Agensi Anti Dadah Kebangsaan (AADK) dan Polis Diraja Malaysia (PDRM).


Aidilfitri: dua juta kenderaan dijangka keluar dari Lembah Klang

SUNGAI BESI, 29 April- Kira-kira dua juta kenderaan dijangka akan bergerak keluar dari Lembah Klang menuju ke kampung halaman di pelbagai lokasi seluruh negara sempena sambutan Aidilfitri.Pergerakan keluar secara berperingkat mulai malam tadi.Pengguna jalan raya diingatkan agar patuh peraturan lalu lintas bagi memastikan keselamatan dan mengelak dikenakan tindakan undang-undang.Ketua Pengarah Jabatan Pengangkutan Jalan, Datuk Zailani Hashim berkata, pihaknya melaksana Operasi Bersepadu Sempena Hari Raya Aidilfitri (HRA), mulai malam tadi yang membabitkan penugasan lebih 2,000 anggota JPJ."Jangan anggap apa yang pihak JPJ, pihak PDRM buat ini akan menyusahkan, tapi ia semata-mata untuk menjamin keselamatan pengguna jalan raya, sebab dengan bilangan kenderaan bermula pada malam ini hingga seterusnya dijangka dua juta kenderaan akan berada di jalan raya pada satu-satu masa," katanya.Tambahnya, Operasi Bersepadu Sempena HRA turut membabitkan kerjasama pelbagai agensi penguatkuasa, antaranya polis, Agensi Anti Dadah Kebangsaan (AADK) dan syarikat konsesi lebuh raya.Sementara itu, sebanyak 279 kenderaan telah dikenakan tindakan dalam Operasi Bersepadu Sempena HRA yang dijalankan di Plaza Tol Jalan Duta, malam tadi.Ia membabitkan pelbagai kesalahan, antaranya tiada lesen memandu dan cukai jalan tamat tempoh.Penunggang motosikal mencatat kesalahan paling banyak iaitu sebanyak 140 kesalahan.Secara keseluruhan 1,137 kenderaan diperiksa dalam operasi berkenaan yang membabitkan penugasan 198 anggota penguatkuasa daripada pelbagai agensi.

(Operasi Bersepadu Sempena Hari Raya Aidilfitri (HRA), mulai malam tadi di Plaza Tol Jalan Duta)


KPT luluskan penubuhan UKKM

IPOH, 29 April- Kementerian Pengajian Tinggi (KPT) telah meluluskan penubuhan Universiti Keusahawanan Koperasi Malaysia (UKKM) yang bakal membuka lembaran baharu dalam usaha memperkasakan agenda keusahawanan khususnya di peringkat institut pengajian tinggi (IPT).Menterinya, Datuk Seri Dr Noraini Ahmad berkata UKKM akan dikawal selia oleh Kementerian Pembangunan Usahawan dan Koperasi (KUSKOP) bagi memudahkan urusan pentadbiran dan pengoperasiannya.“Kita luluskan penubuhan yang dibawa KUSKOP ini supaya IPT lain dapat berkolaborasi dan saling melengkapi antara satu sama lain.“Ini bukan sahaja dari aspek membangunkan usahawan pelajar dan graduan tetapi juga dari aspek penyelidikan dan inovasi dalam bidang keusahawanan,” katanya kepada BERNAMA.

(Menteri Pengajian Tinggi, Datuk Seri Dr Noraini Ahmad/BERNAMA)

Surat kelulusan tersebut diserahkan Noraini kepada Menteri KUSKOP, Tan Sri Noh Omar dalam program Konsolidasi Pembangunan Usahawan dan Koperasi Negeri Perak serta program KPT Prihatin Keluarga Malaysia yang turut dihadiri Menteri Besar Perak, Datuk Saarani Mohamad.Noraini berharap agar kesemua pihak terlibat dapat mematuhi segala syarat ditetapkan sebelum boleh memulakan pengoperasian universiti berkenaan bagi memastikan hala tuju penubuhannya berada pada landasan tepat dan mencipta keberhasilan diharapkan.Sementara itu, Noh berkata UKKM dijangka mula beroperasi September ini di Cyberjaya melibatkan kira-kira 500 hingga 1,000 pelajar.“Kelulusan ini sangat bertepatan dengan sambutan 100 tahun lahirnya koperasi di negara ini pada 22 Julai nanti.“Kita akan mewujudkan sebuah skim dinamakan Skim Pinjaman Informal & Mikro (SPIM) dengan peruntukan pinjaman RM200 juta yang bukan sahaja membantu usahawan tetapi juga para graduan tanpa sebarang kadar faedah dikenakan.“Ia antara lain akan menggalakkan dan memudahkan graduan untuk menceburi bidang ini memandangkan bayaran balik hanya akan dikenakan selepas setahun,” katanya.- BERNAMA


Polis Pahang perhebat Ops Selamat, usaha minimumkan nahas jalan raya

BENTONG, 29 April- Jumlah kenderaan yang melalui jalan-jalan utama persekutuan termasuk lebuh raya di Pahang dijangka meningkat melebihi 1.5 juta dalam tempoh tujuh hari menjelang musim perayaan Aidilfitri bermula semalam.

Sehubungan itu, Ketua Polis Pahang Datuk Ramli Mohamed Yoosuf berkata, polis dengan kerjasama pelbagai pihak akan terus melakukan pemantauan dalam usaha meminimumkan nahas jalan raya melalui Ops Selamat.

"Fokus kepada individu yang melanggar peraturan lalu lintas yang boleh menyebabkan kemalangan maut dan juga gangguan kepada pengguna jalan raya lain.

Selain itu, antara fokus operasi yang akan dijalankan sepanjang Ops Selamat ini adalah Ops Lancar Had Laju di kawasan yang kerap berlaku kemalangan, memandu di lorong kecemasan, memotong di garisan berkembar, menggunakan telefon bimbit semasa memandu dan potong barisan," katanya pada majlis pelancaran Ops Selamat 18 sempena sambutan Hari Raya Aidilfitri Kontinjen Pahang di Plaza Tol Bentong di sini.

(Datuk Ramli pada sidang media selepas majlis pelancaran Ops Selamat 18 sempena sambutan Hari Raya Aidilfitri Kontinjen Pahang di Plaza Tol Bentong)

Sementara itu, polis akan turut menumpukan kepada aspek keselamatan harta benda dan rumah yang ditinggalkan penghuni sepanjang musim perayaan ini.

Jelas beliau, rondaan pencegahan jenayah di taman-taman perumahan akan terus dipertingkat bagi memantau rumah dan premis yang ditinggalkan.


Op Selamat 18 tidak menahan individu yang mempunyai saman atau waran tangkap - Polis

KOTA BHARU, 28 April - Polis tidak akan menahan dan mengambil tindakan terhadap individu yang memiliki banyak saman atau waran tangkap sepanjang tempoh 10 hari Op Selamat ke-18 (Op Selamat 18).  Pengarah Jabatan Siasatan dan Penguatkuasaan Trafik (JSPT) Bukit Aman, Datuk Mat Kasim Karim berkata, tindakan itu tidak akan diambil dalam tempoh tersebut kerana tugas pihaknya sempena Op Selamat adalah untuk melancarkan perjalanan pengguna balik ke kampung halaman.  Beliau ingin menjelaskan kembali, Op Selamat yang dilancarkan matlamatnya adalah mengutamakan perjalanan yang lancar dan tanpa halangan.  "Disamping itu juga kita ada menubuhkan bilik gerakan JSPT sekiranya perlu bantuan sama-sama mengunakan kemudahan yang ada untuk maklumkan pada pihak kami," katanya kepada pemberita selepas Majlis Serah Terima Jawatan Ketua Polis Dan Pengerusi Persatuan Keluarga Polis (Perkep) Kontinjen Kelantan di Ibu Pejabat Polis Kontinjen Kelantan di sini.

(Majlis Serah Terima Jawatan Ketua Polis Dan Pengerusi Persatuan Keluarga Polis (Perkep) Kontinjen Kelantan)

Beliau mengulas, pihak polis akan menyantuni masyarakat bagi melancarkan perjalanan dengan bantuan Unit Kereta Peronda Polis (MPV) dan Unit Rondaan Bermotosikal (URB) untuk membantu permudahkan pengguna di jalan raya.  Pihak JSPT akan menggunakan alat bantuan teknologi Intelligent Compound Online Payment System (iCOPS) dan alat pengesan had laju In-Car Radar untuk mengesan kenderaan yang membawa laju, tidak mengikut peraturan jalan raya termasuk individu yang mempunyai rekod dalam pangkalan data PDRM dan mempunyai waran tangkap.  Namun, pihaknya tidak akan menahan mereka yang mempunyai saman yang banyak dan waran tangkap kerana bukan fokus pihaknya sepanjang Op Selamat ke-18.


Tidak boleh potong gaji dan elaun pekerja yang bekerja dari rumah (BDR) - Saravanan

KAMPAR, 28 April - Pemotongan gaji atau elaun terhadap pekerja yang bekerja dari rumah (BDR) adalah tidak dibenarkan.  Menteri Sumber Manusia, Datuk Seri M. Saravanan menjelaskan, Dasar gaji negara tidak membenarkan pemotongan tersebut dan perkara itu tidak seharusnya berlaku. "Hari ini tiada halangan, majikan boleh minta mereka masuk ke pejabat. Tidak boleh mana-mana pihak kerja dari rumah tanpa persetujuan daripada majikan. “Majikan dia membenarkan, maka tidak patutlah mereka hendak potong gaji. Kalau majikan tidak setuju dengan pekerja bekerja dari rumah, mereka boleh minta majikan datang ke pejabat. Jangan kita bagi kebenaran, kita pula potong gaji," katanya selepas majlis berbuka puasa dan penyampaian sumbangan raya di Kampar, di sini hari ini.

(Menteri Sumber Manusia, Datuk Seri M. Saravanan menyampaikan sumbangan raya)

Beliau mengulas laporan mengenai Persekutuan Majikan-Majikan Malaysia (MEF) melihat kewajaran pemberian gaji lebih kecil termasuk memotong elaun perjalanan pekerja yang bekerja dari rumah (BDR).  MEF turut melaporkan ada pekerja yang bersetuju dengan langkah berkenaan susulan bekerja dari rumah sudah menjimatkan kos pergi dan balik dari tempat kerja.


Ku Li jumpa Amanah Kelantan tindakan individu, bukan keputusan parti - Annuar

KOTA BHARU, 28 April - Itu tindakan individu, bukan keputusan parti.Demikian reaksi Ketua Bahagian UMNO Ketereh Tan Sri Annuar Musa berkaitan laporan sebuah portal berita mengenai Ahli Parlimen Gua Musang Tengku Razaleigh Hamzah, mengadakan satu pertemuan dan perbincangan awal antaranya dengan pimpinan Amanah Kelantan baru-baru ini.Annuar yang juga Ahli Parlimen Ketereh berkata prinsip UMNO adalah jelas, setiap keputusan mengenai sebarang hubungan hanya boleh diputuskan oleh parti.“Kalau sesiapa sahaja bertindak atas sifat individu, maka tindakan itu jadilah kerja individu. Individu tak semestinya serupa dengan kerja parti, jadi setakat yang saya tahu inisiatif yang dikatakan itu hanya inisiatif peribadi. Mudah sahaja, apa-apa perkara yang parti putuskan maka itulah yang kita pegang dan ikut,” katanya.

(Ketua Bahagian UMNO Ketereh Tan Sri Annuar Musa)

Beliau berkata demikian pada sidang media selepas menyampaikan Zakat Fisabilillah kepada 259 pelajar tingkatan enam Parlimen Ketereh di Kompleks Yayasan Kemiskinan Kelantan, di sini hari ini.


Pendaftaran fizikal sekolah khusus 13-16 Mei

PUTRAJAYA, 28 April- Pelajar Tingkatan Satu dan Empat yang telah diterima masuk ke sekolah khusus dibenarkan mendaftar secara fizikal bermula 13 hingga 16 Mei ini, kata Menteri Kanan Pendidikan Datuk Dr Radzi Jidin.Radzi berkata pendaftaran fizikal itu melibatkan ambilan baharu dan rayuan bagi pelajar Tingkatan Satu dan ambilan rayuan sahaja bagi pelajar Tingkatan Empat.“Kita beri ruang panjang bagi ibu bapa memilih tarikh sesuai antara empat hari tersebut selain membolehkan mereka membuat persediaan sepatutnya,” katanya dalam sidang media mengenai pengoperasian sekolah di sini hari ini.Beliau berkata antara prosedur operasi standard (SOP) berkaitan pengurusan asrama ialah hanya murid yang sihat dan tidak bergejala dibenarkan kembali ke asrama dan murid yang bergejala semasa pendaftaran masuk atau berada di asrama perlu melaksanakan ujian kendiri COVID-19.“Jika negatif, perlu pakai pelitup muka sepanjang masa dan sekiranya positif, mereka perlu menjalankan pengasingan di bilik isolasi asrama atau dibawa pulang oleh ibu bapa,” katanya dan menambah aktiviti riadah secara fizikal turut dibenarkan.

Mohd Radzi Md Jidin ketika sidang media khas di Auditorium Kompleks E hari ini

Radzi turut mengumumkan aktiviti melawat anak di asrama dibenarkan dan begitu juga aktiviti outing dan pulang bermalam ke rumah masing-masing.Kementerian Pendidikan sebelum ini melarang penjaga atau ibu bapa melawat anak mereka di sekolah berasrama bertujuan mengekang penularan COVID-19.Mengenai rayuan kemasukan sekolah khusus bagi Tingkatan Satu dan Empat, Radzi berkata keputusan rayuan boleh disemak esok (29 April).Sekolah khusus terdiri daripada Sekolah Berasrama Penuh (SBP), Sekolah Menengah Kebangsaan Agama (SMKA), Sekolah Menengah Teknik (SMT), Kolej Vokasional dan Maktab Tentera Diraja.


Sindiket penipuan menggunakan gambar Datuk Bandar Johor

JOHOR BAHRU, 28 April - Majlis Bandaraya Johor Bahru (MBJB) menafikan Datuk Bandar, Datuk Mohd Noorazam Datuk Osman, terlibat dengan akaun Whatsapp menggunakan gambar profil beliau, yang meminta sejumlah wang daripada orang ramai, kelmarin. "Akaun yang menyamar sebagai Datuk Bandar MBJB itu, adalah taktik sindiket penipuan bagi memperdaya orang ramai," katanya dalam kenyataan hari ini di sini. Sehubungan itu, orang ramai diminta berwaspada, agar tidak tertipu dengan helah akaun palsu terbabit.

(Akaun palsu sindiket penipuan menggunakan gambar Datuk Bandar, Datuk Mohd Noorazam Datuk Osman)

Mereka yang menerima pesanan daripada akaun terbabit, diminta segera melaporkan kepada pihak polis, serta menyemak status nombor telefon berkaitan, di laman web Jabatan Siasatan Jenayah Komersial Polis Diraja Malaysia.


Agong, Permaisuri berkenan lawat mangsa kebakaran

KUANTAN, 28 April - Yang di-Pertuan Agong Al-Sultan Abdullah Ri'ayatuddin Al-Mustafa Billah Shah, berkenan mencemar duli menziarahi empat mangsa kebakaran rumah yang menerima rawatan di Unit Rawatan Rapi (ICU) Hospital Tengku Ampuan Afzan (HTAA) di sini.Kebakaran yang berlaku pada pukul 3 pagi tadi di Permatang Badak, Kuantan telah mengorbankan seorang kanak-kanak berusia 2 tahun, manakala empat lagi parah kini dirawat di hospital itu. Keberangkatan tiba Al-Sultan Abdullah ke lobi utama HTAA pada 3.15 petang diiringi Raja Permaisuri Agong Tunku Hajah Azizah Aminah Maimunah Iskandariah dan anakanda baginda iaitu Pemangku Raja Pahang Tengku Hassanal Ibrahim Alam Shah dan Tengku Panglima Raja Tengku Amir Nasser Ibrahim Shah. Turut berada di HTAA ialah Pengarah Bomba dan Penyelamat Pahang Datuk Dr Wan Mohammad Zaidi Wan Isa, Pengarah Kesihatan Pahang Datuk Dr Nor Azimi Yunus dan Ketua Polis Daerah Kuantan ACP Wan Mohd Zahari Wan Busu. Seri Paduka Baginda Berdua seterusnya meluangkan masa hampir 35 minit melawat mangsa di ICU selain turut berkenan mendengar taklimat ringkas Wan Mohammad Zaidi Wan Isa mengenai kebakaran tersebut sebelum berangkat pulang pada 3.55 petang.

(Yang di-Pertuan Agong Al-Sultan Abdullah Ri'ayatuddin Al-Mustafa Billah Shah, berkenan mencemar duli menziarahi mangsa kebakaran di Unit Rawatan Rapi (ICU) Hospital Tengku Ampuan Afzan (HTAA) di sini)

Kebakaran yang melibatkan dua rumah teres jenis semi-D setingkat di Jalan Permatang Badak Perdana 2 di sini, pada 3.15 pagi itu turut mengorbankan seorang kanak-kanak lelaki berusia dua tahun.Sementara itu, Wan Mohd Zahari berkata mangsa yang maut ialah Aisliki Mohd Saupi manakala mereka yang cedera parah ialah bapa mangsa Mohd Saupi Mat Daud, 37; Nurolzila Mohd Nor (isteri Mohd Saupi), 31; adik Mohd Saupi, Siti Shaida, 32; dan rakan Mohd Saupi, Mohd Azwan Kali, 35 tahun."Kebakaran dipercayai bermula di ruang tamu rumah dengan disusuli bunyi letupan sebelum api mula merebak ke rumah jiran yang didiami sepasang suami isteri bersama dua anak."Bagaimanapun, penghuni di rumah jiran termasuk seorang bayi perempuan berusia lapan bulan dan kanak-kanak lelaki berusia lima tahun hanya cedera ringan," katanya semasa dihubungi di sini hari ini. Wan Mohd Zahari berkata setakat ini, punca sebenar kebakaran dan anggaran kerugian masih dalam siasatan.Manakala, menurut Pengarah Jabatan Kesihatan Pahang, Datuk Dr Nor Azimi Yunus memaklumkan, tiga daripada empat yang ditempatkan di Unit Rawatan Rapi memerlukan bantuan pernafasan. Tambahnya, pemilik rumah terbabit juga melecur sebanyak tujuh peratus di bahagian muka dan masih tidak sedarkan diri.  Kebakaran melibatkan dua rumah teres jenis semi-D dipercayai bermula di ruang tamu sebelum api merebak ke rumah jiran.


Pelitup muka wajib di kawasan tertutup sekolah namun ada pengecualian

PUTRAJAYA, 28 April- Pelitup muka masih wajib dipakai ketika berada di kawasan tertutup dalam premis sekolah kecuali dalam situasi tertentu berkuat kuasa 1 Mei ini, kata Menteri Kanan Pendidikan Datuk Dr Radzi Jidin.Beliau berkata pengecualian pemakaian pelitup muka antara lain adalah ketika bersendirian, ketika guru mengajar dalam kelas, individu berkeperluan khas, individu yang mengalami masalah pernafasan, semasa melakukan aktiviti sukan dan rekreasi dan melibatkan kanak-kanak berumur lima tahun ke bawah.“Pemakaian pelitup muka adalah digalakkan ketika berada di luar bangunan dan kawasan terbuka dalam premis sekolah atau ketika sedang melakukan aktiviti secara berkumpulan,” katanya pada sidang media mengenai pengoperasian sekolah di sini hari ini.Ia susulan pengumuman kelonggaran langkah kawalan dan pencegahan COVID-19 di negara ini oleh Menteri Kesihatan Khairy Jamaluddin semalam, antaranya pemakaian pelitup muka di luar bangunan akan menjadi pilihan bukan lagi satu kewajipan, selain tidak wajib mengimbas aplikasi MySejahtera untuk memasuki premis.Radzi berkata penjarakan fizikal yang menetapkan jarak satu meter antara satu meja dengan meja yang lain sebelum ini dimansuhkan.“Keberadaan satu meter ini telah menimbulkan beberapa kekangan kepada sekolah. Namun, penjarakan fizikal adalah digalakkan dalam keadaan tidak memakai pelitup muka,” katanya.Radzi berkata imbasan kod QR MySejahtera juga tidak diwajibkan apabila memasuki premis institusi pendidikan.

Mengenai kehadiran murid, guru, pegawai pengurusan dan anggota kumpulan pelaksana (AKP) ke sekolah, beliau berkata kehadiran mereka adalah diwajibkan dan perlu melakukan ujian kendiri COVID-19 sekiranya bergejala.Bagi pengurusan murid bergejala dan positif COVID-19, Radzi berkata murid berkenaan perlu diasingkan di bilik isolasi terlebih dahulu.“Murid itu perlu menjalani ujian kendiri dan sekiranya didapati negati, murid boleh mengikuti pembelajaran dengan memakai pelitup muka dan sekiranya positif, guru perlu menghubungi ibu bapa bagi tindakan seterusnya,” katanya.

Radzi berkata pelajar juga diwajibkan memakai pakaian seragam bermula 12 Jun depan selain mematuhi garis panduan potongan rambut ke sekolah.

Kementerian Pendidikan (KPM) sebelum ini memberi kelonggaran kepada para pelajar untuk tidak memakai pakaian seragam sekolah, sebaliknya memadai dengan berpakaian sopan dan kemas.

Selain itu, katanya seluruh warga institusi pendidikan dibenarkan makan di kantin atau kafeteria sekolah.

“Bagi sekolah di kawasan kantin yang agak terhad ruangnya, sekolah dibenarkan untuk menyusun waktu rehat secara berperingkat,” katanya.

Bagi aktiviti sukan dan kokurikulum pula, beliau berkata semua aktiviti termasuk penganjuran pertandingan dan kejohanan di dalam dan luar sekolah adalah dibenarkan namun mereka yang bergejala adalah tidak dibenarkan menyertai aktiviti itu.

Mengenai prosedur operasi standard (SOP) pengurusan surau dan masjid, beliau berkata solat boleh dilaksanakan tanpa penjarakan fizikal mengikut ketetapan pihak berkuasa agama negeri.

“Jemaah luar dibenarkan solat Jumaat dalam kawasan institusi pendidikan dan murid asrama dibenar menunaikan solat Jumaat di luar kawasan institusi pendidikan,” katanya.

Turut dibenarkan adalah keberadaan pihak luar termasuk orang kenamaan dalam premis institusi pendidikan tertakluk kepada pekeliling yang berkuat kuasa sebelum ini.

Pihak Persatuan Ibu Bapa dan Guru (PIBG), penglibatan ibu bapa, komuniti dan sektor swasta (PIBKS) dan Lembaga Pengelola Sekolah (LPS) dibenarkan memasuki premis institusi pendidikan untuk melaksanakan mesyuarat atau program yang dirancang bersama pihak sekolah, katanya.


KPKT komited bina Rumah Transit Belia bagi golongan B40 dan M40

KUALA LUMPUR, 28 April - Kementerian Perumahan dan Kerajaan Tempatan (KPKT) komited membangunkan Rumah Transit Belia (RTB) di kawasan Pembangunan Berorientasikan Transit (TOD) bagi golongan berpendapatan rendah B40 dan M40.Menterinya, Datuk Seri Reezal Merican Naina Merican berkata, ini untuk memastikan golongan anak muda berupaya memiliki kediaman sendiri sejajar agenda yang dibentangkan dalam Rancangan Malaysia Ke-12 (RMK12).Katanya, penglibatan pihak swasta diperlukan untuk melihat serta menilai kawasan yang mempunyai daya maju yang tinggi."Oleh itu kawasan pembangunan akan melihat modal yang bersifat situasi menang-menang buat kedua-dua pihak antara kerajaan dan swasta bagi memastikan agenda untuk menyediakan RTB dapat ditunaikan."Lokasi yang menjadi perhatian untuk dibangunkan adalah untuk golongan muda yang baru nak memulakan kehidupan dan bekerja."Maka, pembangunan TOD ini amat penting untuk memenuhi keperluan golongan B40 dan M40," katanya kepada RTM selepas rakaman rancangan Inklusif di Wisma Berita, Angkasapuri pada Khamis.Katanya, seperti di Kuala Lumpur terdapat dua jenis kediaman yang boleh dimiliki iaitu RTB untuk tujuan sewa dan juga rumah melalui inisiatif Program Perumahan Rakyat Dimiliki (PPR)."Ada dalam kalangan mereka ketika di usia muda hanya nak menyewa, tetapi apabila mereka sudah berkahwin mereka nak tinggal ditempat lain."Oleh itu, KPKT hendak menyediakan keperluan untuk orang muda mendapatkan kediaman di Kuala Lumpur, selain mereka mencari rezeki, tetapi mereka berupaya memiliki kediaman yang munasabah dan mampu didiami sekali gus boleh menampung kehidupan mereka," katanya.

Ujarnya lagi, meskipun Dewan Bandaraya Kuala Lumpur (DBKL) sudah menyediakan kediaman mampu milik buat warga kota namun kementeriaanya mahu membina projek perumahan di tanah-tanah yang terletak di lokasi strategik.


Bekalan ayam, telur ayam dijamin mencukupi di Kedah

ALOR SETAR, 28 April- Bekalan ayam dan telur ayam di Kedah mencukupi bagi menampung permintaan sempena Aidilfitri.Jaminan dizahirkan pengilang dan pemborong hasil perbincangan bersama Kementerian Perdagangan Dalam Negeri dan Hal Ehwal Pengguna (KPDNHEP).Pengerusi Jawatankuasa Penerangan, Komunikasi dan Multimedia, Perdagangan Dalam Negeri dan Hal Ehwal Pengguna Negeri, Wan Romani Wan Salin berkata, penentuan harga maksimum ayam dan telur ayam ditetapkan 5 Februari lalu yang berkuatkuasa sehingga 5 Jun depan.Tujuannya, menstabilkan harga ayam dan telur ayam selain memastikan bekalan terjamin. Sekali gus melindungi pengguna agar tidak terbeban.

Beliau ditemui selepas program Skim Harga Maksimum Musim Perayaan SHMMP Hari Raya Aidilfitri 2022 di Alor Setar. 19 barangan keperluan Aidilfitri disenaraikan dalam SHMMP Aidilfitri 2022.Kegagalan mematuhinya akan dikenakan tindakan di bawah Akta Kawalan Harga dan Anti Pencatutan 2011.


18 aduan kenderaan pendaftaran asing isi minyak RON95 di Johor

JOHOR BAHRU, 28 April - 18 aduan berkaitan kenderaan pendaftaran asing mengisi minyak RON95 di stesen minyak di Johor diterima Kementerian Perdagangan Dalam Negeri dan Hal Ehwal Pengguna (KPDNHEP).Sembilan daripadanya sedang disiasat mengikut Akta Kawalan Bekalan 1961.Menterinya, Datuk Sri Alexander Nanta Linggi berkata, sehingga kini tiada laporan seumpamanya diterima di negeri-negeri lain.“Larangan kenderaan pendaftaran asing mengisi minyak RON95 terlaksana serta merta di seluruh negara dan bukan hanya di negeri-negeri yang bersempadan dengan negara asing, seperti Singapura dan Thailand sahaja," katanya selepas melawat sebuah stesen minyak di sini.

(Datuk Sri Alexander Nanta Linggi semasa sidang media selepas melawat sebuah stesen minyak di sini)

Setakat ini hanya pengusaha stesen minyak dikenakan tindakan. Pihaknya juga belum bercadang mengenakan tindakan ke atas pemilik kenderaan pendaftaran asing yang mengisi minyak RON95.Pihaknya juga belum bercadang untuk mengenakan tindakan kepada pemilik kenderaan pendaftaran asing yang mengisi RON95.


SHMMP Aidilfitri dilanjutkan sehingga 10 Mei

JOHOR BAHRU, 28 April - Tempoh pelaksanaan Skim Harga Maksimum Musim Perayaan (SHMMP) Aidilfitri 2022 dilanjutkan sehingga 10 Mei depan.Keputusan itu dibuat menerusi Mesyuarat Tindakan Sara Hidup Negara selepas mendengar pandangan dan permintaan pengguna.Kementerian Perdagangan Dalam Negeri dan Hal Ehwal Pengguna (KPDNHEP) melanjutkan tempoh sebelum ini yang hanya sehingga 6 Mei sahaja.Menterinya, Datuk Sri Alexander Nanta Linggi berkata, ini susulan pengumuman Kementerian Kesihatan tentang beberapa kelonggaran termasuk kebenaran rumah terbuka dan kunjung-mengunjung secara fizikal."Kita menerima berita dan maklumat umum, merayu supaya dipanjangkan skim harga maksimum perayaan kali ini, sebelum ini ia dikuatkuasakan pada 26 April sehingga 6 Mei sahaja, jadi 6 Mei ini hanya dua hari sahaja selepas Hari Raya Aidilfitri, katanya selepas melawat sebuah stesen minyak di sini.

(Menteri Perdagangan Dalam Negeri dan Hal Ehwal Pengguna Datuk Sri Alexander Nanta Linggi)

Dalam mesyuarat sama, harga runcit ayam dikekalkan RM8.90 sehingga 5 Jun. Kerajaan turut setuju menambah subsidi ayam untuk menampung kos supaya harga runcit itu kekal. Sementara itu, 631 aduan dterima menerusi Ops Pantau di seluruh negara sejak 3 hingga 26 April.  463 kertas siasatan dibuka, manakala lebih RM123,000 kompaun dikeluarkan kepada peniaga terlibat.  Bagi SHMMP Aidilfitri 2022, sehingga semalam, hanya satu aduan diterima dan kertas siasatan dibuka.


Protokol sambutan hari raya panduan umum, tertakluk pihak berkuasa agama negeri

PUTRAJAYA, 28 April- Protokol sambutan Hari Raya Masjid dan Surau 2022 yang diumumkan kerajaan semalam adalah panduan umum dan tertakluk kepada pihak berkuasa agama negeri, kata Menteri di Jabatan Perdana Menteri (Hal Ehwal Agama) Datuk Idris Ahmad.Protokol sambutan itu antara lain membenarkan solat sunat Aidilfitri diadakan di masjid dan surau dengan kapasiti 100% dan jemaah hendaklah sentiasa memakai pelitup muka.Turut dibenarkan ialah takbir hari raya di masjid, surau dan rumah ke rumah serta jamuan selepas solat dengan sentiasa memakai pelitup muka, program ziarah iaitu aktiviti kunjung-mengunjung, ziarah tanah perkuburan dan mengadakan rumah terbuka atau majlis hari raya.Idris dalam kenyataan hari ini berkata sebagai kawalan penularan jangkitan, individu positif COVID-19 tidak dibenarkan hadir ke masjid, surau, rumah terbuka dan majlis hari raya, manakala individu bergejala pula tidak digalakkan menyertai sebarang aktiviti itu.

Jemaah juga digalakkan berwuduk di rumah dan membawa sejadah sendiri serta masuk mengikut giliran untuk mengelakkan kesesakan, katanya.“Saya mengharapkan dengan panduan ini, sambutan Hari Raya Aidilfitri yang bakal disambut seluruh umat Islam di Malaysia akan menjadi hari yang mengikat dan memperkukuhkan persaudaraan sesama kita," katanya.


Awang Adek Hussin Pengerusi Eksekutif SC baharu

(Datuk Dr. Awang Adek Hussin/Foto fail)

KUALA LUMPUR, 28 April- Bekas Penolong Gabenor di Bank Negara, Datuk Dr. Awang Adek Hussin dilantik sebagai Pengerusi Eksekutif Suruhanjaya Sekuriti Malaysia (SC) yang baharu berkuat kuasa selama tiga tahun mulai 1 Jun ini hingga 31 Mei 2025. Pelantikan ini adalah selaras seksyen 4(2) Akta Suruhanjaya Sekuriti 1993 [Akta 498].

Kenyataan Kementerian Kewangan menyebut, pelantikan itu bagi menggantikan Datuk Syed Zaid Syed Jaffar Albar yang telah menghantar surat perletakan jawatan. “Dimaklumkan bahawa Kementerian Kewangan telah menerima peletakan jawatan YBhg. Datuk Syed Zaid Syed Jaffar Albar sebagai Pengerusi Eksekutif Suruhanjaya Sekuriti Malaysia (Securities Commission atau “SC”), yang akan berkuatkuasa pada 31 Mei 2022”, menurut kenyataan tersebut.“Kementerian Kewangan turut mengucapkan setinggi-tinggi penghargaan dan terima kasih atas sumbangan, serta khidmat bakti beliau sepanjang tempoh sebagai Pengerusi Eksekutif SC sejak 1 November 2018 hingga 30 Mei 2022.”

Datuk Dr. Awang Adek mempunyai kepakaran dan pengalaman yang luas dalam bidang pasaran modal dan kewangan Islam. Beliau juga adalah bekas ahli Lembaga Pengarah SC, bekas Pengerusi Tenaga NasionalBerhad, Ketua Pengarah pertama bagi Pihak Berkuasa Perkhidmatan KewanganPersisir Labuan (LOFSA), bekas Duta Besar Malaysia ke Amerika Syarikat dan pernah dilantik sebagai Timbalan Menteri Kewangan pada tahun 2006 hingga 2013.Beliau berkelulusan Ijazah Kedoktoran (PhD) dalam bidang Ekonomi dari University of Pennsylvania, Amerika Syarikat.


Polis galakkan orang ramai berkongsi video kesalahan lalu lintas ke Facebook PDRM

JOHOR BAHRU, 28 April - Pengguna jalan raya digalakkan berkongsi video kesalahan lalu lintas ke laman sosial Facebook PDRM Johor, bagi membolehkan polis mengambil tindakan berdasarkan video yang dikongsi.Menurut Ketua Polis Johor, Datuk Kamarul Zaman Mamat, video yang dikongsi harus disertakan lokasi dan nombor kenderaan bagi memudahkan pihaknya melakukan siasatan serta tindakan terhadap kesalahan yang dilakukan."Pemberi maklumat juga tidak perlu hadir ke balai polis untuk menyampaikan maklumat tanpa bimbang identiti mereka terbongkar, kerana boleh berbuat demikian menerusi platform laman sosial sedia ada," katanya kepada pemberita semasa perasmian Op Selamat Hari Raya Aidilfitri di Plaza Tol Skudai, di sini.

(Ketua Polis Johor, Datuk Kamarul Zaman Mamat)

Jabatan Siasatan dan Penguatkuasaan Trafik (JSPT) turut menjalankan Ops Lancar dalam menambah nilai Ops Selamat untuk memastikan kelancaran pergerakan semua pengguna jalan raya di 30 lokasi tumpuan di Johor.  Tumpuan operasi melibatkan 45 kawasan dengan 67 pegawai dan 365 anggota JSPT Johor.


Warga IPD Gua Musang hias halaman perumahan dengan 10,000 lampu, pelita raya

GUA MUSANG, 28 April - Kemeriahan Hari Raya Aidilfitri semakin terasa apabila warga Ibu Pejabat Polis Daerah (IPD) Gua Musang menghiasi halaman perumahan mereka dengan 10, 000 lampu dan pelita raya pelbagai jenis. Biarpun tidak dapat pulang beraya di kampung halaman kerana bertugas, Persatuan Keluarga Polis (Perkep) IPD Gua Musang mengambil inisiatif mengadakan pertandingan keceriaan dan pencahayaan bersempena meraikan malam tujuh likur.  Ketua Polis Daerah Gua Musang, Superintenden Sik Choon Foo berkata, program julung kali diadakan itu bertujuan  memupuk semangat kerjasama kejiranan.  Lebih 200 keluarga polis pelbagai pangkat yang menghuni 20 blok perumahan bekerjasama menghiasi jalan, lorong dan kawasan blok dengan pelbagai jenis lampu, hiasan serta memasang pelita sejak seminggu lalu.

"IPD Gua Musang kita telah menganjurkan program pertandingan perhiasan di peringkat perumahan IPD Gua Musang ini. Seperti kita nampak tadi keceriaan, persiapan, kerjasama dalam kalangan penghuni blok-blok penduduk dalam kuaters dalam IPD Gua Musang inilah.

"Bagi mengubat rindu ke kampung halaman anggota pegawai kita membuat perhiasan di rumah masing-masing. Bagi yang tak dapat bercuti, konsep kita berkhidmat untuk masyarakat," kata Sik Choon selepas membuat penilaian di kawasan perumahan berkenaan.   Hadir sama Ahli Dewan Undangan Negeri (ADUN) Galas, Mohd. Syahbuddin Hashim.  Mohd. Syahbuddin memuji usaha dan semangat anggota dan pegawai menyambut Aidilfitri dengan cara tersendiri.  " Saya kira ini merupakan langkah yang baik di samping mengeratkan silaturahim antara anggota yang tidak dapat beraya di kampung. Ia juga satu aktiviti yang dihidupkan untuk menyambut Hari Raya. "Saya kira perhiasan yang dibuat ini amat sesuai bertepatan dengan suasana Hari Raya setelah dua tahun kita tak dapat beraya di kampung secara terbuka dan meriah. Ini adalah langkah yang baik diambil oleh pihak IPD Gua musang," kata Mohd Syahbuddin.


Tahanan Rohingya lari dari depot dikesan di Selayang

KUALA LUMPUR, 28 April - Etnik Rohingya yang melarikan diri dari Depot Tahanan Imigresen Sementara Relau, Sungai Bakap, Kedah 20 April lalu dikesan berada di sekitar Selayang.Usaha mengesan lokasi sebenar mereka sedang dilakukan.Menurut Ketua Pengarah Imigresen, Datuk Seri Khairul Dzaimee Daud, kehadiran tahanan terbabit di Selayang dikesan hasil maklumat dan risikan.

(Datuk Seri Khairul Dzaimee(tengah) memeriksa pendatang tanpa izin yang ditahan oleh Jabatan Imigresen Malaysia ketika operasi yang dijalankan di Pasar Borong Selayang/BERNAMA)

"Berdasarkan maklumat yang diterima berkemungkinan mereka dibantu oleh komuniti mereka sendiri untuk membawa tahanan yang lolos ke kawasan Selayang."Kita percaya ada di antara mereka yang tahu mengenai selok-belok Selayang dan Kuala Lumpur kerana mereka pernah tinggal di kawasan ini," kata Khairul Dzaimee ketika ditemui selepas serbuan di Pasar Borong Selayang dan Pasar Borong Kuala Lumpur, di sini, hari ini. Beliau berkata, setakat ini tahanan yang masih bebas adalah seramai 61 orang dan pihaknya bersama Polis Diraja Malaysia (PDRM) masih giat memburu mereka."Saya ingin mengucapkan terima kasih kepada PDRM yang bersama JIM dalam melakukan pencarian bagi mengesan saki-baki tahanan yang melarikan diri dari pusat tahanan," katanya.Dalam kejadian 20 April lalu, 528 tahanan di Depot Imigresen Sementara Relau, Sungai Bakap merusuh dan melarikan diri.Enam daripada mereka maut dalam kemalangan ketika cuba melintas jalan di Kilometer 168 Lebuhraya Utara Selatan (PLUS).467 orang berjaya ditahan semula setakat ini manakala bakinya sedang diburu polis.


Cubaan PATI untuk pulang dijangka meningkat menjelang Aidilfitri

JOHOR BAHRU, 28 April - Cubaan pendatang tanpa izin (PATI) untuk keluar dari negara ini melalui jalan tidak diwartakan, khususnya di Johor, untuk pulang ke negara asal, dijangka meningkat menjelang Aidilfitri.Susulan itu, tindakan penguatkuasaan ditingkatkan menerusi Operasi Bersepadu Maritim Jawatankuasa Perancang Gerakan Negeri Johor (JPGN), melibatkan 14 agensi penguat kuasa, sepanjang musim perayaan.

(Menerusi Op Benteng, JPGN akan terus komited dan memperketat kawalan keselamatan di sempadan negara)

Menurut Panglima Briged ke-7 Infantri Malaysia, Brigedier Jeneral Mohamad Suria Mohamad Saad, ini bagi memastikan kedaulatan negara terpelihara daripada sebarang pencerobohan.“Menerusi Op Benteng, kita akan terus komited dan memperketat kawalan keselamatan di sempadan negara, terutamanya ketika perayaan Aidilfitri,” kata beliau semasa hadir operasi berkenaan.Operasi bermula 5.30 petang hingga 10 malam semalam turut disertai Ketua Polis Johor, Datuk Kamarul Zaman Mamat dan Pengarah Keselamatan Negeri, Majlis Keselamatan Negara, Mohd Tarmizi Dan.


Poland, Bulgaria beralih kepada E-U untuk bekalan minyak

(ketua Suruhanjaya Eropah, Ursula von der Leyen/AFP)

BRUSSELS, 28 April - Poland dan Bulgaria kini menerima bekalan minyak daripada negara jiran yang menganggotai Kesatuan Eropah (EU) selepas gergasi tenaga negara Rusia, Gazprom menghentikan bekalan, kata ketua Suruhanjaya Eropah, Ursula von der Leyen."Kami akan memastikan bahawa keputusan Gazprom mempunyai kesan yang paling sedikit terhadap pengguna Eropah," kata von der Leyen."Hari ini, Kremlin gagal sekali lagi dalam percubaannya untuk menyemai perpecahan dalam kalangan negara anggota. Era bahan bakar fosil Rusia di Eropah akan berakhir."

Di Chile, Ketua Dasar Luar E-U Josep Borrell berkata langkah Gazprom adalah "tindakan pencerobohan" dan "hanya akan mempercepat penukaran Eropah kepada tenaga hijau, yang tidak mewujudkan pergantungan".Gazprom telah mengumumkan pemberhentian penyaluran bekalan minyak kepada Poland dan Bulgaria selepas tidak menerima bayaran dalam matawang rubel daripada dua anggota EU itu. -AFP


Kanak-kanak lelaki dua tahun maut, lima cedera dalam kebakaran

KUANTAN, 28 April - Seorang kanak-kanak lelaki berusia dua tahun meninggal dunia, manakala lima lagi cedera dalam kebakaran melibatkan dua rumah jenis Semi-D setingkat di Jalan Permatang Badak Perdana 2 di sini awal pagi tadi.Dalam insiden kira-kira pukul 3 pagi itu, mengakibatkan mangsa yang cedera adalah dua lelaki, dua wanita serta seorang bayi berusia lapan bulanTimbalan Pengarah (Operasi) Jabatan Bomba dan Penyelamat Malaysia (JBPM) Pahang Ismail Abdul Ghani berkata, pihaknya menerima panggilan kira-kira 3.15 pagi tadi dan bergegas ke lokasi kejadian."Seorang kanak kanak lelaki dipercayai umur dalam lingkungan dua tahun telah dijumpai di dalam kawasan kebakaran iaitu di ruang tamu. "Turut terjejas dalam kebakaran itu ialah tiga kenderaan dengan satu daripadanya hangus sepenuhnya dan dua buah kenderaan lagi mengalami kerosakan teruk."Kebakaran menyebabkan berlaku satu letupan yang sangat kuat sehingga struktur rumah di kedua-dua buah rumah ini rosak teruk dan menyebabkan dinding dan bumbung rumah runtuh. "Berdasarkan kepada laporan saksi semasa kebakaran berlaku letupan yang sangat kuat yang boleh didengari sehingga 19 kilometer," katanya ketika ditemui di lokasi kejadian.Beliau berkata, kebakaran melibatkan rumah jenis Semi-D dengan sebuah daripadanya terbakar 100 peratus manakala sebuah lagi musnah 90 peratus.Dua jentera bomba dan sebuah lori tangki air bersama-sama kekuatan 18 pegawai dan anggota dari Balai Bomba dan Penyelamat Taman Tas, Kuantan serta Indera Mahkota dikejarkan ke lokasi kejadian bagi memadam kebakaran.Punca dan jumlah kerugian masih dalam siasatan, katanya.

(Rumah Semi-D yang musnah 90 peratus terbakar dalam kejadian pada pagi tadi/FOTO syot layar BOMBA Pahang)

Dalam pada itu, penduduk berhampiran ketika ditemui turut menceritakan detik cemas serta memilukan itu.Fadzlullah Sulaiman, 69, berkata sewaktu kejadian, bunyi letupan sangat kuat dan paling kuat didengari iaitu sebanyak tiga kali bunyi letupan."Bila saya tengok keadaan di luar, api sudah marak," katanya ketika ditemui RTM.Sementara Robiah zakaria, 43, berkata, pada mulanya beliau beranggapan bunyi tersebut bunyi ribut dan petir."Tapi bila bunyi buat kali kedua sehingga menyebabkan tingkap bilik saya pecah dan kaca jatuh ke atas anak yang berusia dua tahun yang menjerit serta menangis dalam ketakutan."Saya terus dukung dan bawa anak saya lari," katanya.Terdahulu, tular rakaman video melalui aplikasi WhatsApp mengenai kejadian berkenaan awal pagi tadi yang didakwa berpunca daripada stok simpanan mercun yang terdapat di salah sebuah kediaman itu.


100 pelajar asnaf UPM terima sumbangan Aidilfitri

SERDANG, 28 April- Seramai 100 orang pelajar Universiti Putra Malaysia (UPM) menerima sumbangan sempena sambutan Aidilfitri.Majlis Penyerahan Sumbangan Aidilfitri Pelajar UPM yang bertemakan“Mensyukuri Ramadan, Meraikan Aidilfitri” diadakan bagi membolehkan pelajar asnaf menyambut Aidilfitri dengan penuh kegembiraan.Program tersebut merupakan kesinambungan daripada program kerjasama Sekolah Perniagaan dan Ekonomi (SPE) dan QSR Brands (M) Holdings Bhd dalam misi agihan bantuan dan pemindahan ilmu kepada komuniti terutamanya keluarga asnaf dan pelajar kurang berkemampuan.Sumbangan berbentuk wang tunai disampaikan Menteri Di Jabatan Perdana Menteri (Hal Ehwal Agama), Senator Datuk Idris Ahmad disamping sumbangan set makanan untuk sajian berbuka puasa. "Yang kita maklum ramai kalangan pelajar B40 sebenarnya masih majoriti yang terdapat di IPTA sebenarnya, sebab tu dengan adanya kerjasama daripada pihak korporat seperti begini insyaallah sekurang-kurangnya meringankan apa yang di alami oleh mereka," katanya.

(Menteri Di Jabatan Perdana Menteri (Hal Ehwal Agama), Senator Datuk Idris Ahmad)

Majlis turut menyaksikan penyampaian replika Cek Agihan Bantuan QSR-SPE bernilai RM150,000 oleh Group CFO, QSR Brands (M) Holdings Bhd kepada Dekan Sekolah Perniagaan dan Ekonomi UPM untuk program bantuan yang akan datang.Hadir sama, Naib Canselor UPM, Profesor Datuk Dr. Mohd Roslan Sulaiman.


Tahanan etnik Rohingya lolos pernah bekerja di Malaysia, mahir selok- belok kawasan

ALOR SETAR, 28 April- Operasi mengesan baki 61 tahanan Rohingya yang masih lolos dari Depoh Tahanan Sementara Imigresen Relau, termasuk dua dalang yang mencetuskan rusuhan masih diteruskan. Ketua Polis Kedah, Komisioner Wan Hassan Wan Ahmad berkata polis percaya kesemua tahanan terbabit mempunyai arah tuju memandangkan 50 daripada jumlah yang belum dijumpai itu pernah bekerja dan tahu selok belok keadaan di negara ini.  Katanya 50 daripada mereka telah berada di negara ini antara dua hingga tiga tahun membolehkan mereka tahu untuk mengelak diri daripada dikesan polis. "50 orang ini lah yang membantu pihak yang saya nyatakan empat elemen atau empat orang yangg menjadi 'master mind' tadi ..sebab itu mereka lari bersama-sama perempuan dan kanak kanak sebagainya supaya nampak senang mereka bolos dikepong sebagai perisai mereka. Kita akan buru sebaik mungkin kita tak 'stand down'. PGA dikecilkan musim raya ni tetapi lepas raya ini kita adakan balik," katanya. Beliau berkata demikian kepada media pada Majlis Berbuka Puasa Menteri Besar Kedah, Datuk Seri Sanusi Md Noor bersama warga Polis Diraja Malaysia (PDRM) di Ibu Pejabat Polis Kontinjen Alor Setar.

(MB Kedah, Datuk Seri Muhammad Sanusi Md Nor (kanan) menyerahkan sumbangan kepada penerima sambil diiringi Wan Hassan (tengah) pada Majlis Berbuka Puasa Menteri Besar Kedah bersama warga PDRM di Dataran Kawad IPK Kedah, Alor Setar)

Polis percaya kesemua tahananan terbabit kini berada di Seberang Perai Selatan, Pulau Pinang berikutan banyak tangkapan dari daerah itu sejak akhir-akhir ini. Jelasnya hampir 90 peratus kawasan Bandar Baharu termasuk kawasan hutan telah digeledah dan pihaknya percaya tahanan telah bergerak ke kawasan lain. Operasi pengesanan diteruskan oleh polis IPK Bandar baharu , IPD Seberang Perai Selatan dan cawangan khas. Siasatan juga masih dilakukan terhadap dua daripada empat dalang yang ditahan dan akan dirujuk kepada Timbalan Pendakwaraya untuk pertuduhan jika ada keperluan. Orang ramai dinasihatkan menyalurkan maklumat segera jika mengetahui terdapatnya tahanan terbabit.  Dalam kejadian Rabu lepas, 528 tahanan Rohingya bertindak melarikan diri dari depoh terbabit.


Banjir kilat KL: tindakan drastik pelan jangka pendek akan dilaksana- Shahidan

KUALA LUMPUR, 28 April- Kabinet telah bersetuju dan mengarahkan Kementerian Wilayah Persekutuan melaksanakan tindakan drastik pelan jangka pendek bagi mengatasi masalah banjir kilat di Kuala Lumpur.Menurut Menteri Wilayah Persekutuan, Datuk Seri Dr Shahidan Kassim, kementeriannya melalui Dewan Bandaraya Kuala Lumpur (DBKL) serta agensi-agensi yang terlibat akan memaksimumkan operasi dan langkah-langkah penyelesaian pantas dengan kadar segera."Bila berlaku di KL, ini imej negara, jadi kerajaan telah membenarkan perbelanjaan yang besar kita buat segera, itu sebab saya suruh beli pam dan sebagainya dengan cara pembelian secara 'emegency ' termasuk mengorek tempat-tempat yang perlu dikorek termasuk membetulkan injap yang berhadapan dengan sungai dan sebagainya," katanya.Beliau memaklumkannya kepada media pada Majlis Nur Ramadan bagi meraikan kakitangan Kementerian Wilayah Persekutuan dan agensi-agensinya di sini.Antara pelan jangka pendek yang akan dilaksanakan adalah menempatkan 10 petugas di 25 lokasi banjir bagi melakukan kerja-kerja pengorekan longkang, membaiki dan melebarkan longkang sedia ada serta menyelenggara secara berterusan aset tebatan banjir.Langkah drastik itu diambil ekoran hujan lebat pada 25 April lalu, menyebabkan beberapa jalan utama di Kuala Lumpur ditenggelami air.


PM minta rakyat terus berhati-hati walaupun banyak kelonggaran SOP

PUTRAJAYA, 27 April- Perdana Menteri Datuk Seri Ismail Sabri Yaakob berkata rakyat digalakkan untuk terus berhati-hati kerana virus COVID-19 masih wujud di sekeliling kita ketika banyak kelonggaran prosedur operasi standard (SOP) dalam langkah kawalan dan pencegahan COVID-19 diberikan."Kelonggaran semakin banyak diberikan tapi jangan kita menganggap tidak ada lagi bahaya di sekeliling. COVID-19 masih ada dan kita tiada pilihan terpaksa hidup bersama COVID-19, oleh itu perlu berhati-hati," katanya kepada media selepas majlis iftar bersama petani, nelayan dan penternak di Seri Perdana malam ini.Menteri Kesihatan Khairy Jamaluddin hari ini mengumumkan beberapa kelonggaran langkah kawalan dan pencegahan COVID-19 berkuat kuasa 1 Mei antaranya pemakaian pelitup muka di luar bangunan akan menjadi pilihan bukan lagi satu kewajipan selain tidak wajib mengimbas aplikasi MySejahtera untuk memasuki premis. Ismail Sabri berkata walaupun kelonggaran telah diberikan tetapi 'kebebasan' itu tidak bermakna rakyat tidak lagi perlu melakukan kawalan kendiri bagi melindungi keluarga, diri sendiri dan masyarakat.

Ismail Sabri beramah mesra bersama para hadirin pada Majlis Berbuka Puasa Perdana Menteri Bersama Golongan Petani, Penternak dan Nelayan di Kompleks Seri Perdana

"Walaupun bebas di kawasan terbuka tapi jika berada di kawasan sesak, saya galakkan pemakaian pelitup muka walaupun tidak menjadi kesalahan, jika tidak memakai bagi menjaga kepentingan diri serta keselamatan," katanya.Beliau berkata sebagai contoh, aktiviti ziarah tanah perkuburan di pagi raya biasanya menyaksikan ramai orang manakala solat sunat Aidilfitri pula sudah tiada halangan dari segi penjarakan, oleh itu pemakaian pelitup muka amat digalakkan walaupun bukan menjadi kesalahan.


488 unit RIBJ siap dibina dan diserah kepada pembeli

JOHOR BAHRU, 27 April - Tunku Mahkota Johor, Tunku Ismail Sultan Ibrahim berkenaan menyempurnakan Majlis Penyerahan Kunci Rumah Impian Bangsa Johor (RIBJ) di Bandar Datuk Onn, Johor Bahru kepada 488 penerima di negeri itu.  Hadir sama, Menteri Besar Johor, Datuk Onn Hafiz Ghazi dan Setiausaha Kerajaan Johor, Datuk Azmi Rohani.  Melalui kerjasama Yayasan Sultan Ibrahim Johor (YSIJ) dan kerajaan negeri dua projek RIBJ dibangunkan di Bandar Datuk Onn dan Bandar Baru Majidee bagi meningkatkan taraf kehidupan dan kesejahteraan rakyat Johor.

(Tunku Mahkota Johor, Tunku Ismail Sultan Ibrahim berkenan menyempurnakan penyerahan kunci RIBJ hari ini)

Inisiatif YSIJ ini berperanan membantu bangsa Johor terutamanya mereka dalam golongan berpendapatan rendah memiliki rumah.  "Saya rasa sangat gembira dan banggalah, mohon pada 2019," kata penerima Teow Chiu Yen."Bersyukur sangat sebab saya memnag belum ada rumah lagikan untuk anak-anak dan suami. Persiapan memang sudah ada dan sebaik diberitahu saya lulus, kami bersedia awal untuk rumah pertama kami," menurut penerima Siti Mariam Ibrahim. Bagi kedua-dua projek berkenaan, 808 unit rumah mampu milik berjaya disiapkan dengan keluasan pembangunan hampir 59 ekar di bawah skim RIBJ.


40,000 sisa domestik pada Ramadan tahun ini, tertinggi sejak 2019 - Alam Flora

KUALA LUMPUR, 27 April- Sebanyak 40,000 tan metrik sisa domestik dikutip di bandar raya ini setakat hari ke-20 Ramadan tahun ini, meningkat berbanding 32,000 tan metrik tahun lepas. Ketua Pegawai Eksekutif Alam Flora Sdn Bhd (Alam Flora) Datuk Mohd Zain Hassan berkata, kutipan tahun ini adalah yang tertinggi bagi tempoh empat tahun sejak 2019 dan ia adalah dijangka berikutan Bazar Ramadan beroperasi seperti biasa seterusnya menerima lebih ramai pengunjung. "Kutipan sisa domestik di Kuala Lumpur tahun lalu adalah 32,000 tan metrik, 2020 adalah 27,000 tan dan pada 2019 jumlahnya adalah 33,000 tan metrik," katanya dalam kenyataan hari ini.Mohd Zain menarik perhatian apabila berkata makanan yang tidak dihabiskan atau tidak disentuh termasuk bahan pembungkus seperti beg plastik sekali guna antara penyumbang utama peningkatan jumlah sisa pepejal di Kuala Lumpur tahun ini. Beliau berkata penjanaan sisa pepejal dijangka berterusan dan meningkat sehingga minggu pertama Aidilfitri kerana kebanyakan sektor telah dibenarkan beroperasi.Walaupun peningkatan itu membimbangkan, Mohd Zain berkata Alam Flora sentiasa memastikan kutipan sisa domestik mengikut jadual ditetapkan dan kebersihan awam terus terpelihara dengan beroperasi seperti biasa pada hari pertama Aidilfitri.

"Kerjasama daripada semua pihak diperlukan untuk membantu menjaga kebersihan di kawasan masing-masing. Sebagai contoh, sisa kitar semula hendaklah diasingkan, diikat dengan kemas dalam beg plastik sesuai dan diletakkan di tepi tong selaras dengan program pengasingan sisa dari punca oleh kerajaan," katanya. Katanya Alam Flora memohon kerjasama orang ramai untuk menghubungi Pusat Khidmat Pelanggan Alam Flora di talian 1-800-88-7472 yang beroperasi setiap hari dari pukul 8.00 pagi hingga 8.00 malam untuk berkongsi maklumat tahap kebersihan di kawasan masing-masing agar tindakan susulan boleh diambil.


Perkeso lancar operasi pemutihan, Op Kesan bermula 1 Mei

KUALA LUMPUR, 27 April - Bermula 1 Mei ini, Pertubuhan Keselamatan Sosial (Perkeso) akan melancarkan operasi pemutihan, Op Kesan kali ke-13 selama sebulan.Ia bagi memastikan semua majikan mendaftarkan pekerja masing-masing dengan pertubuhan itu.Ketua Eksekutif Perkeso, Datuk Seri Dr Mohammed Azman Aziz Mohammed berkata dalam tempoh itu mana-mana majikan yang mendaftar secara sukarela akan dikecualikan daripada tindakan kompaun dan pendakwaan."Kita mendapati hampir 100,000 pekerja domestik ataupun pembantu domestik yang ada di luar sana tetapi sehingga kini sehingga 22 April 2022 hanya 7,793 sahaja mereka yang berdaftar dan mencarum.

"Jadi hampir 90,000 lebih lagi pekerja domestik ini sama ada pemandu peribadi, tukang kebun, pembantu rumah tempatan di mana majikan mereka masih belum mendaftar dan mencarum," katanya.

(Ketua Eksekutif Perkeso, Datuk Seri Dr Mohammed Azman Aziz Mohammed)

Beliau menyatakan demikian dalam sidang media khas sempena pelancaran Bulan Pemutihan 2022 di Menara Perkeso, di sini hari ini.Mohammed Azman menambah, susulan pembukaan semula sempadan negara, majikan dibenarkan untuk menggaji pekerja asing dan wajib untuk didaftarkan dengan Perkeso.


Individu punya integriti dan tanggungjawab elak penularan wabak COVID-19 - Pakar

KUALA LUMPUR, 27 April - Setiap individu mempunyai integriti dan tanggungjawab kepada diri sendiri dan masyarakat untuk mengelak penularan wabak COVID-19.Pakar Kesihatan Pekerjaan, Kecemasan dan Kesihatan Awam, Dr Hanafiah Bashirun berpendapat beberapa kelonggaran yang diumumkan Menteri Kesihatan, Khairy Jamaluddin hari ini bukan bermakna negara telah bebas dari wabak COVID-19 sepenuhnya."Kita kena ingat dalam situasi negara ke fasa peralihan endemik, tanggungjawab sosial amat penting kepada individu sekitar dan keluarga terdekat. "Kepada kes positif COVID-19, mereka bergejala, demam selesema dan batuk serta sesiapa yang diarah menjalani Perintah Pemantauan dan Pemerhatian (HSO) perlu dengan rasa tanggungjawab duduk di rumah dan selesaikan proses kuarantin," katanya kepada RTM.

Perkara sama disuarakan Pakar Perubatan Kesihatan Awam dan Epidemiologist, Datuk Dr Zainal Ariffin Omar. "Tidak perlu mengimbas MySejahtera untuk masuk ke premis, ini adalah satu kelonggaran dan tidak begitu memudaratkan kepada orang ramai sekiranya mereka mematuhi, begitu juga dengan SOP semasa perayaan Aidilfitri. "Sebenarnya tanggungjawab untuk masyarakat, jatuh kepada mereka sendiri untuk bersama-sama membantu mengekang jangkitan COVID-19 dan seterusnya akan beralih kepada fasa endemik sepenuhnya," kata beliau.


SOP baharu: Tidak perlu meneruskan kuarantin jika ujian negatif pada hari keempat

(Ujian menggunakan RTK-Antigen perlu dibuat dengan penyeliaan pengamal perubatan yang berdaftar dengan Majlis Perubatan Malaysia (MMC), sama ada secara fizikal atau maya/FOTO HIASAN BERNAMA)

PUTRAJAYA, 26 April- Tempoh kuarantin dikurangkan sekiranya individu terbabit tidak lagi positif COVID-19 sebelum tempoh tujuh hari seperti ditetapkan kerajaan sebelum ini.Menteri Kesihatan, Khairy Jamaluddin berkata, sebelum ini individu yang dijangkiti COVID-19 perlu menjalani kuarantin wajib selama tujuh hari.Namun, katanya, jika kes berkenaan disahkan negatif pada hari keempat, ketika ujian RTK-Antigen dijalankan oleh pengamal perubatan, individu itu tidak lagi perlu meneruskan kuarantin mereka."Sekiranya masih positif, individu berkenaan perlu melengkapkan tempoh pengasingan tujuh hari," katanya pada sidang media, di sini hari ini.(Sebelum ini individu yang dijangkiti COVID-19 perlu menjalani kuarantin wajib selama tujuh hari/FOTO FAIL BERNAMA)

Khairy berkata, ujian berkenaan perlulah menggunakan RTK-Antigen dengan penyeliaan pengamal perubatan yang berdaftar dengan Majlis Perubatan Malaysia (MMC), sama ada secara fizikal atau maya."Keputusan ujian berkenaan hendaklah dimasukkan ke dalam sistem eCOVID oleh pengamal perubatan bagi memastikan integrasi data dengan aplikasi MySejahtera dapat berlaku dalam tempoh kurang daripada satu jam."Ini supaya individu berkenaan segera mendapat perintah pelepasan daripada pengasingan apabila keputusan ujian pengesanan tersebut negatif COVID-19,"katanya.Khairy berkata, sekiranya individu itu tidak memilih untuk menjalani ujian pengesanan COVID-19, maka pelepasan akan diberikan secara automatik selepas menjalani pengasingan selama tujuh hari.


2 Mei cuti kelepasan am bagi Johor

JOHOR BAHRU, 27 April- Kerajaan Negeri Johor memberi cuti kelepasan am pada 2 Mei ini sempena sambutan Hari Raya Aidilfitri.Menteri Besar Johor, Datuk Onn Hafiz Ghazi berkata Majlis Mesyuarat Kerajaan hari ini bersetuju mengisytihar tarikh itu sebagai Hari Kelepasan Am (Cuti Khas Peristiwa bagi Negeri Johor) yang terpakai kepada semua jabatan negeri, badan berkanun, pihak berkuasa tempatan, syarikat berkaitan kerajaan dan swasta.Beliau berkata, kuasa bagi mempertimbangkan kelulusan Cuti Kelepasan Am (Cuti Khas Peristiwa) adalah mengikut Seksyen 9 (1) Akta Hari Kelepasan 1951 (Akta 369) dan kerajaan negeri mempertimbangkan pelbagai perkara bagi pemberian cuti berkenaan, antaranya Hari Pekerja pada 1 Mei iaitu pada Ahad dan Johor tidak terlibat dengan cuti gantian.“Sambutan Hari Pekerja adalah pada hari Ahad, bagi negeri Johor, cuti hujung minggu adalah pada Jumaat dan Sabtu.“Oleh itu Johor tidak terlibat dengan cuti gantian pada 2 Mei. Pekerja yang tidak mengambil cuti rehat dan pada tarikh itu perlu bekerja kerana operasi pejabat dan organisasi berjalan seperti biasa,” katanya dalam kenyataan hari ini.

(Menteri Besar Johor, Onn Hafiz Ghazi mengumumkan cuti kelepasan am pada 2 Mei sempena sambutan Hari Raya)

Onn Hafiz berkata, kerajaan negeri mengisytihar hari kelepasan am itu setelah mengambil kira beberapa perkara seperti memudahkan perancangan perjalanan keluarga bagi menyambut Hari Raya Aidilfitri.“Ia juga mengurangkan kesesakan lalu lintas dan risiko kemalangan jalan raya pada Isnin sebelum perayaan bagi mereka yang bekerja dan tergesa-gesa untuk pulang menyambut perayaan sekali gus memberi ruang melapangkan masa lebih lama bersama keluarga,” katanya.Beliau berkata selain itu, ia juga dapat meningkatkan motivasi dan kebajikan pekerja dengan pemberian cuti awal serta memudahkan keluarga untuk membuat persiapan raya dengan tenang dan selesa.


SADA sedia pelan kontingensi atasi masalah gangguan bekalan air semasa Aidilfitri - MB

ALOR SETAR, 27 April- Syarikat Air Darul Aman Sdn Bhd (SADA) akan melaksanakan pelan kontingensi mulai 29 April hingga 6 Mei depan bagi menangani masalah gangguan bekalan air yang dijangka berlaku di beberapa lokasi di Kedah pada musim perayaan Aidilfitri ini.Menteri Besar Datuk Seri Muhammad Sanusi Md Nor berkata, permintaan air dijangka akan meningkat melebihi 30% pada musim perayaan atau pertambahan kira-kira 250 juta liter sehari (MLD) daripada 780 MLD pada hari biasa.“SADA telah meningkatkan pemantauan bersepadu di semua loji rawatan air (LRA), rumah pam serta kolam imbangan dalam usaha memaksimumkan peratusan pengeluaran air. Pada masa ini kebanyakan LRA bekerja pada kapasiti 100% dan ada LRA yang bekerja pada kapasiti 120%.“Selain itu, sebarang kerja-kerja penyelenggaraan secara berjadual termasuk pembaikan paip dan penukaran meter ditangguh buat sementara waktu bagi membolehkan tumpuan kepada meningkatkan bekalan air terawat sepanjang musim perayaan ini,” katanya kepada pemberita selepas mempengerusikan mesyuarat Exco Kerajaan Kedah di sini hari ini.Beliau berkata pelan kontingensi itu akan dilaksanakan secara berperingkat dengan SADA turut akan mengaktifkan Bilik Gerakan yang berfungsi sebagai platform tambahan bagi pengguna menyalurkan aduan berkenaan isu bekalan air selain menerusi platform sedia ada.Katanya, sebagai tambahan SADA juga akan mewujudkan Pusat Khidmat Setempat (PKS) di 12 lokasi yang telah dikenal pasti sebagai kawasan yang berisiko tinggi mengalami masalah gangguan bekalan air.

(Menteri Besar Kedah, Datuk Seri Muhammad Sanusi Md Nor)

Katanya, pengoperasian PKS akan bermula pada 2 Mei hingga 4 Mei bermula pukul 8.00 pagi hingga 5.00 petang dan pengguna boleh menyalurkan aduan atau permasalahan secara terus di kaunter pusat itu tanpa perlu menghubungi talian ‘hotline’ atau talian Bilik Gerakan yang dijangka akan mengalami kesesakan.“Sebuah lori tangki dan tangki statik mengandungi air akan ditempatkan di setiap lokasi PKS bagi menyelesaikan aduan penduduk setempat dengan kadar yang segera,” katanya.Muhammad Sanusi turut menasihatkan orang ramai di negeri ini supaya membuat persediaan awal dengan menyimpan bekalan air secukupnya dan menggunakan air secara berhemah sepanjang musim perayaan ini.


Aidilfitri: keluarga, penjaga dibenar lawat PUSPEN - AADK

KUALA LUMPUR, 27 April- Keluarga dan penjaga penghuni Program Rawatan dan Pemulihan dibenarkan membuat lawatan khas ke Pusat Pemulihan Penagihan Narkotik (PUSPEN) di seluruh negara bersempena sambutan Aidilfitri bermula pukul 9.00 hingga 12 Mei ini.Agensi Antidadah Kebangsaan (AADK) dalam kenyataan hari ini memaklumkan pelawat perlu mematuhi prosedur operasi standard yang ditetapkan dalam tempoh Fasa Peralihan ke Endemik termasuk perlu lengkap dua dos vaksin."Setiap keluarga atau penjaga perlu membuat janji temu dengan pihak PUSPEN menerusi panggilan telefon, mesej pesanan ringkas, pesanan aplikasi WhatsApp, surat atau e-mel kepada Pegawai Pemulihan terlibat."Perkara itu diputuskan sebagai usaha dan langkah AADK untuk mencegah penularan jangkitan COVID-19 dalam kalangan penghuni," menurut kenyataan itu.

Kebenaran lawatan itu bertujuan merapatkan hubungan antara penghuni dan keluarga, memberi sokongan moral serta memberi peluang kepada keluarga melihat sendiri perkembangan pemulihan penghuni."Orang ramai boleh menghubungi PUSPEN untuk mendapatkan maklumat lanjut atau menghubungi Hotline AADK di talian 03-8911 2233 atau 019- 626 2233 (WhatsApp) bagi mendapatkan khidmat nasihat atau aduan berkaitan permasalahan dadah," katanya.

Sementara itu, semua institusi penjara seluruh negara membenarkan anggota keluarga melawat penghuni bermula 5 hingga 7 Mei ini sempena Aidilfitri.

Menurut Jabatan Penjara lawatan merangkumi penjara, pusat pemulihan akhlak, pusat pemulihan khas, tempat tahanan khas serta Sekolah Henry Gurney dan tiada lawatan pada hari raya pertama dan kedua.

Perjumpaan diadakan dalam dua kaedah iaitu secara bersemuka serta dalam talian dan temu janji perlu dibuat sama ada melalui Sistem i-Visit di www.prison.gov.my; atau panggilan telefon di institusi terlibat selain menghantar e-mel atau surat.

"Waktu lawatan ditetapkan bermula pada pukul 8.15 pagi hingga pukul 4.15 petang dan diberi keutamaan kepada penghuni beragama Islam sahaja dengan seorang penghuni penjara hanya dibenarkan menerima sekali sahaja lawatan," demikian menurut kenyataan Jabatan Penjara di sini hari ini.

Semua pelawat perlu membuat ujian tindak balas berantai polimerase masa nyata (RT-PCR) atau Kit Ujian Pantas Antigen (RTK-Ag) dalam sah laku tiga hari selepas pengambilan sampel dan tidak bergejala sebelum hadir ke institusi.

Pelawat juga perlu membawa kad lawatan serta kad pengenalan dan dilarang membawa sebarang makanan dan minuman kepada penghuni, sebaliknya ia boleh didapati di kantin penjara.

Bagi pelawat yang ingin memberi wang kepada penghuni atas urusan tertentu seperti membayar yuran peperiksaan, mereka perlu mendapatkan resit rasmi sebagai akuan penerimaan dan pihak penjara boleh melakukan pemeriksaan fizikal semasa pelawat keluar atau masuk berdasarkan Akta dan Peraturan-peraturan penjara.


Pelajar USM maut terjatuh ketika mahu ambil pakaian

GEORGE TOWN, 27 April- Polis mengesahkan tiada unsur jenayah dalam kejadian seorang pelajar lelaki Universiti Sains Malaysia (USM) ditemukan maut selepas dipercayai terjatuh dari tingkat lapan Desasiswa Tekun dua hari lepas.Ketua Polis Daerah Timur Laut ACP Soffian Santong berkata, pelajar Pusat Pengajian Ilmu Pendidikan berusia 22 tahun itu dipercayai tergelincir ketika mahu mengambil pakaiannya yang terjatuh daripada ampaian."Menurut keterangan rakan-rakan mangsa, pelajar itu pada mulanya memanjat tembok koridor di tingkat lapan itu untuk mengambil pakaiannya yang terjatuh dari ampaian di kawasan bahagian luar koridor iaitu terdapat ruang kira-kira dua kaki persegi di situ (ruang simen) sebelum mangsa terjatuh ke bawah."Mereka (rakan-rakan mangsa) hanya menyedari mangsa terjatuh selepas dia tidak masuk ke bilik semula sebelum bertindak mencarinya dan menemui mayatnya di kawasan bawah bangunan asrama tersebut kira-kira pukul 10.30 malam sebelum memaklumkan kepada pengurusan universiti serta menghubungi polis," katanya ketika dihubungi Bernama hari ini.Beliau juga menafikan mangsa membunuh diri sebaliknya ia adalah kemalangan dan kejadian itu disiasat sebagai mati mengejut.Terdahulu tular di media sosial berhubung kejadian seorang pelajar USM ditemukan mati dipercayai terjatuh daripada bangunan asrama di situ.Sementara itu, Timbalan Naib Canselor (Kelestarian dan Pembangunan Institusi) USM Prof Dr Md Roslan Hashim berkata, USM telah melantik sebuah pasukan kerja untuk memeriksa fasiliti pelajar terutama di desa siswa bagi memastikan keselamatan pelajar terjamin.

(Wan Rubiah bersama jenazah anaknya, Lukman Hakim (gambar kecil) yang maut selepas terjatuh bangunan asrama USM)

Katanya pasukan itu sedang meneliti semua aspek yang perlu dan mengambil langkah-langkah pencegahan untuk mengelak kejadian yang sama berulang.“Pihak universiti juga menasihatkan semua pelajar agar lebih berhati-hati untuk memastikan kejadian yang sama tidak berulang," katanya dan menambah USM dari semasa ke semasa akan terus memantau keselamatan pelajar dari semua aspek yang berkaitan menerusi pengurusan desa siswa dan majlis penghuni desa siswa.


Tidak wajib imbas MySejahtera, boleh masuk premis tanpa mengira status vaksinasi

(Aplikasi MySejahtera masih lagi penting untuk digunakan antara lain bagi tujuan pelaporan keputusan ujian pengesanan COVID-19 dan arahan HSO/FOTO FAIL BERNAMA)

PUTRAJAYA, 27 April- Orang ramai tidak lagi diwajibkan membuat imbasan kod QR menerusi aplikasi MySejahtera apabila memasuki premis atau tempat awam lain, berkuat kuasa 1 Mei ini.Menteri Kesihatan, Khairy Jamaluddin, bagaimanapun berkata orang awam disarankan supaya mengaktifkan fungsi MySJ Trace bagi pengesanan kontak.Beliau berkata, sementara pihak perngurusan premis perlu menyemak status risiko individu dalam aplikasi MySejahtera sebelum memasuki premis."Individu dengan status 'High Risk' (Risiko Tinggi) pada aplikasi MySejahtera iaitu kes positif COVID-19 dan individu yang diberi arahan Perintah Pengawasan dan Pemantauan (HSO) tidak dibenarkan masuk ke premis."Justeru, aplikasi MySejahtera masih lagi penting untuk digunakan antara lain bagi tujuan pelaporan keputusan ujian pengesanan COVID-19 dan arahan HSO."Ia juga penting untuk membantu Kementerian Kesihatan (KKM) dalam pencegahan dan kawalan COVID-19," katanya pada sidang media di Putrajaya hari ini.Sementara itu Khairy turut mengumumkan individu dibenarkan memasuki mana-mana premis tanpa mengira status vaksinasi mereka.

(Individu tanpa status vaksinasi lengkap dibenar memasuki premis dan restoran/FOTO FAIL BERNAMA)

"Individu yang tidak dibenarkan masuk ke premis, adalah individu positif COVID-19 walaupun mempunyai status vaksinasi lengkap.Khairy ketika mengumumkan ketetapan itu, berkata bagaimanapun individu yang tidak dibenarkan masuk ke premis merangkumi mereka yang positif COVID-19 walaupun mempunyai status vaksinasi lengkap.Selain itu, katanya, individu lain yang tidak dibenarkan adalah mereka dalam tempoh Pemerhatian di Rumah (HSO), termasuk pengembara tanpa vaksinasi lengkap yang baru tiba di Malaysia.


Peniaga diingat tidak jual daging lembu melebihi harga ditetapkan

MELAKA, 27 April- Kementerian Perdagangan Dalam Negeri dan Hal Ehwal Pengguna (KPDNHEP) Melaka mengingatkan penjual daging lembu supaya tidak mengambil kesempatan menjual melebihi harga ditetapkan dalam Skim Harga Maksimum Musim Perayaan Hari Raya Puasa (SHMMP) 2022.Exco Perpaduan, Penerangan, Sumber Manusia dan Hal Ehwal Pengguna negeri Ngwe Hee Sem berkata, KPDNHEP tidak berkompromi dengan mana-mana peniaga yang gagal mematuhi peraturan dan akan terus dikompaun."Kebiasaanya dua atau sehari sebelum sambutan Aidilfitri juga terdapat peniaga-peniaga yang menjual daging tempatan semasa musim perayaan sahaja namun mereka juga diingatkan tidak menaikkan harga sesuka hati dan menjual dengan harga ditetapkan iaitu RM39 sekilogram."Walaupun setakat ini tiada aduan diterima namun pemantauan penguatkuasaan akan dilaksanakan di pasar-pasar juga melibatkan gerai jualan di tepi jalan," katanya kepada pemberita selepas merasmikan SHMMP peringkat negeri di sebuah pusat beli-belah di Ayer Keroh di sini hari ini.Mengulas lanjut, Ngwe berkata sebanyak 19 jenis barangan ditetapkan harga maksimum semasa pelaksanaan skim tersebut melibatkan hasil laut, barangan kering, sayuran dan daging.Beliau berkata penentuan harga barangan itu dibuat mengikut kesesuaian harga pasaran semasa dan mengambil kira faktor perubahan harga khususnya bagi barangan import yang dipengaruhi oleh harga daripada negara asal, perubahan kadar tukaran mata wang dan peningkatan kos utiliti penternak.

Katanya, sekiranya didapati ada peniaga tidak mematuhi undang-undang ditetapkan dengan skim itu, pengguna boleh menyalurkan aduan melalui saluran seperti portal This email address is being protected from spambots. You need JavaScript enabled to view it., aplikasi Ez ADU, atau hadir ke pejabat KPDNHEP Melaka dan sebagainya.Dalam pada itu, Ngwe berkata pengguna di negeri itu tidak perlu bimbang dengan bekalan ayam dan telur di Melaka yang didapati mencukupi untuk kegunaan orang ramai ketika sambutan Aidilfitri selain pihaknya masih belum menerima aduan mengenai kekurangan bekalan barangan tersebut.Beliau berkata sebanyak 70 penguat kuasa juga akan bertugas di lapangan untuk melakukan pemeriksaan dan pemantauan harga barangan di Melaka Tengah, Alor Gajah dan Jasin.


Solat sunat Aidilfitri dibenar dengan kapasiti penuh - Khairy

PUTRAJAYA, 27 April- Solat sunat Aidilfitri tahun ini dibenarkan dengan kapasiti 100% namun semua jemaah perlu memakai pelitup muka ketika bersolat dan sepanjang berada di masjid atau surau, kata Menteri Kesihatan Khairy Jamaluddin.Mengumumkan protokol sambutan Hari Raya 2022 hari ini dalam sidang media di sini, Khairy berkata turut dibenarkan ialah takbir hari raya di masjid, surau dan rumah ke rumah dengan sentiasa memakai pelitup muka.Aktiviti lain dibenarkan dengan keperluan memakai pelitup muka adalah jamuan selepas solat di masjid atau surau, program ziarah, ziarah tanah perkuburan serta rumah terbuka atau majlis hari raya sama ada secara indoor (dalam bangunan) atau outdoor (terbuka),” katanya."Protokol ini adalah sebagai panduan umum, namun ia tertakluk kepada ketetapan dan SOP (prosedur operasi standard) oleh pihak berkuasa agama negeri," katanya.Khairy berkata kesemua aktiviti yang dibenarkan itu bagaimanapun tidak boleh dihadiri oleh individu yang positif COVID-19 atau bergejala.

“Kesemua individu atau jemaah terbabit perlu mengelakkan 3S (kawasan yang sesak, sempit dan sembang atau bertutur dengan jarak dekat)," katanya.Beliau menasihatkan jemaah masjid atau surau untuk berwuduk di rumah serta membawa sejadah masing-masing dan memasuki premis berkenaan mengikut giliran bagi mengelak kesesakan serta bersurai dengan tenang.“Semua boleh balik kampung dan enjoy your (menyambut) Hari Raya dalam keadaan selamat,” katanya.


Lebih 3,000 pegawai, anggota polis di Negeri Sembilan bertugas sempena Aidilfitri

SEREMBAN, 27 April- Seramai 3,600 pegawai dan anggota polis di Negeri Sembilan ditugaskan selama 10 hari bermula Sabtu ini bagi memantau keselamatan harta benda dan premis selain mengawal kesesakan sempena Hari Raya Aidilfitri, kata Ketua Polis Negeri Sembilan Datuk Ruslan Khalid."Kita tidak menafikan sambutan perayaan kali ini dijangka lebih meriah selepas dua tahun tidak meraikannya akibat wabak COVID-19 selain pelaksanaan Perintah Kawalan Pergerakan (PKP)."Justeru dijangkakan jumlah kenderaan yang berada di atas jalan raya akan meningkat sekali gus berlaku kesesakan lalu lintas. Jadi saya mengingatkan kepada semua pengguna jalan raya agar sentiasa mematuhi peraturan dan undang-undang ditetapkan," katanya.

(Ketua Polis Negeri Sembilan, Datuk Ruslan Khalid)

Beliau berkata demikian kepada pemberita pada Majlis Pelancaran Op Selamat 18/2022 Sempena Aidilfitri Peringkat Negeri Sembilan di sini hari ini.Ruslan berharap kadar kemalangan jalan raya melibatkan kematian dapat dikurangkan selain menasihatkan ibu bapa supaya tidak membenarkan anak-anak yang tidak mempunyai lesen cuba menunggang motosikal milik saudara-mara di kampung.


Hormati proses penentuan rasmi tarikh Hari Raya Aidilfitri - JAKIM

KUALA LUMPUR, 27 April - Jabatan Kemajuan Islam Malaysia (JAKIM) menasihatkan semua pihak supaya menghormati proses penentuan rasmi tarikh Hari Raya dan menyerahkan tanggungjawab itu kepada pihak berautoriti.

Ketua Pengarah JAKIM, Datuk Hakimah Mohd Yusoff berkata Malaysia menggunakan kaedah Rukyah dan Hisab dalam menentukan awal bulan hijri termasuk tarikh awal puasa, Hari Raya Aidilfitri dan Hari Raya Aidiladha."Kaedah ini selaras dengan kehendak syarak dan mengikut kaedah ilmu falak dan astronomi yang telah dipersetujui semua negeri," katanya dalam kenyataan kepada media hari ini.

(Ketua Pengarah JAKIM, Datuk Hakimah Mohd Yusoff/BERNAMA)

Jelas Hakimah, pada tahun ini aktiviti cerapan rasmi di seluruh negara akan dilaksanakan di 29 lokasi pada petang Ahad, 29 Ramadan bersamaan 1 Mei.  Aktiviti cerapan anak bulan ini akan dilakukan Jawatankuasa Melihat Anak Bulan/Rukyah Negeri yang dipengerusikan oleh Mufti Negeri dan ahlinya terdiri daripada pakar falak, alim ulamak serta Jabatan Ukur dan Pemetaan Malaysia (JUPEM).  "Pengumuman rasmi tarikh Hari Raya Aidilfitri akan dibuat oleh Penyimpan Mohor Besar Raja-Raja pada malam tersebut. Ia tertakluk kepada hasil aktiviti cerapan anak bulan di semua lokasi yang telah ditetapkan," katanya. Sebelum ini, tular mesej yang memetik konon bersumberkan dari Jabatan Mufti Melaka dan Balai Cerap Al-Khawarizmi di Melaka yang mendakwa umat Islam perlu bersedia kemungkinan besar tarikh 1 Syawal akan jatuh pada 2 Mei depan dan tidak sebagaimana 3 Mei yang tertera di kalendar ketika ini.


Tiga bot asing disyaki menangkap ikan secara haram ditahan di sekitar perairan Terengganu

KUALA TERENGGANU, 27 April- Sebuah bot nelayan asing dan dua bot nelayan tempatan beserta 30 kru warga Vietnam tanpa dokumen sah ditahan dalam rondaan bersepadu Op Pagar Laut, Op Kuda Laut dan Op Naga Barat di sekitar perairan Terengganu.  Timbalan Pengarah Operasi Maritim Negeri Terengganu, Komander Maritim Ariffin Ghazali berkata, ketiga-tiga bot berkenaan ditahan pada kedudukan antara 26 hingga 110 batu nautika dari Kuala Terengganu. Jelas beliau, kesemua tekong yang ditahan gagal mengemukakan dokumen kebenaran yang sah dan disyaki telah melakukan aktiviti menangkap ikan secara haram di perairan negara. "Bot pertama membawa 15 kru termasuk tekong dengan nombor pendaftaran asing ditahan sekitar pukul 12 tengah hari Isnin lalu di kedudukan lebih kurang 110 batu nautika timur Kuala Terengganu.  Bot kedua dinaiki 10 kru, ditahan tengahari semalam di kedudukan lebih kurang 62 batu nautika timur laut Kuala Terengganu dan bot ketiga dengan lima kru ditahan pada pukul tujuh malam hari yang sama di kedudukan 26 batu nautika dari Kuala Terengganu," katanya dalam sidang media di sini.

(Salah sebuah bot yang ditahan disyaki melakukan aktiviti menangkap ikan secara haram di perairan negara)

Tambah beliau, semua kru yang ditahan berusia antara 19 hingga 58 tahun. Dalam operasi itu, pihaknya turut merampas peralatan menangkap ikan, 3,000 liter diesel dan 500 kilogram ikan campur yang dianggar bernilai RM4.5 juta. Kesemua mereka ditahan dan diiring masuk ke Jeti Pusat Tahanan Vesel, Maritim Negeri Terengganu untuk siasatan mengikut Akta Perikanan 1985 dan Akta Imigresen 1959/63.


Suami isteri selamatkan jiran terperangkap dalam kebakaran

IPOH, 27 April - Kepantasan sepasang suami isteri berlari keluar rumah sebaik mendengar jeritan meminta pertolongan berjaya menyelamatkan jiran mereka dalam kebakaran membabitkan empat rumah di Hala Taman Meru 10, Taman Meru Fasa 2B di sini, malam tadi.Ahmad Rizal Razali, 38, dan isteri, Nik Rozita Mohd Yusuf, 37, ketika itu sedang bersiap-siap untuk tidur sebelum dikejutkan dengan jeritan jiran sebelah rumahnya, Nurul Asyikin Mohamed Razali, 26, yang memaklumkan rumah mereka terbakar.“Saya terus bawa keluar isteri dan dua anak kami. Kami dengar jeritan meminta tolong daripada Nurul Asyikin dan jiran-jiran semua terus keluar cuba membantu dengan memecahkan pintu rumah mereka kerana asap telah mulai memenuhi segenap ruang.“Nurul Asyikin dan anak sulungnya, Sofia, 5, berjaya diselamatkan selepas itu. Anaknya yang kedua, Haraz, 3, yang bersembunyi di bawah katil, kemudian diselamatkan. Namun api tiba-tiba semakin marak dan kami tidak dapat masuk untuk mengeluarkan suaminya, Muhammad Fadzril Husaini, 32, yang berada di dapur.“Menurut Nurul Asyikin, suaminya cuba membuka pintu dapur tetapi gagal sebelum pengsan dan dihempap serpihan siling rumah. Mujur bomba datang dan menyelamatkannya sebelum kesemua ahli keluarga itu dibawa ke hospital,” katanya kepada Bernama di lokasi kejadian hari ini.Ahmad Rizal berkata sewaktu kejadian kira-kira 10 malam itu, kawasan tersebut dilanda ribut petir dan dipercayai berlaku litar pintas di bilik kedua rumah jirannya sebelum kepulan asap merebak ke tiga rumah berdekatan.Sementara itu, Norhuzaila Husaini, 45, kakak kepada Muhammad Fadzril berkata kejadian yang menimpa keluarga adiknya itu sangat mengejutkan.“Saya cuba tenangkan adik ipar saya yang turut melecur bersama anaknya. Adik saya kini di Unit Rawatan Rapi (ICU) Hospital Raja Permaisuri Bainun. Saya harap dia kembali sembuh dan sihat sepenuhnya,” katanya sebak di lokasi kejadian.Dalam pada itu, penghuni sebuah lagi rumah, Nurul Hafiza Mohamed Salleh, 33, bersama suaminya, Muhammad Hariri Mohd Noor, 33, sedang tidur sebelum dikejutkan dengan jeritan ‘api-api, keluar rumah’ sewaktu kejadian tersebut.

(Kebakaran membabitkan empat rumah di Hala Taman Meru 10, Taman Meru Fasa 2B di sini)

“Walaupun rumah kami selang dua rumah, tapi asap telah penuh di ruang tamu. Kami berlari keluar dan sempat alih motor serta kereta ke tempat lebih selamat. Ada juga dengar orang azan sementara tunggu bomba. Ini kejadian pertama sejak pindah ke sini baru-baru ini,” kata Nurul Hafiza.Dalam kebakaran semalam, sepasang suami isteri serta seorang anak perempuan mereka melecur dalam kejadian kebakaran membabitkan empat rumah teres setingkat yang terbakar antara lima hingga 80 peratus.Anggota bomba melakukan pemadaman menggunakan dua aliran hos sepanjang 30 meter menggunakan sumber air daripada pili bomba dan operasi tamat sepenuhnya pada 2.20 pagi.- BERNAMA


Sidang media dijangka berkaitan kelonggaran SOP petang ini -Khairy

KUALA LUMPUR,26 April- Kurang seminggu lagi sambutan Aidilfitri, perhatian rakyat tertumpu kepada sidang media Menteri Kesihatan Khairy Jamaluddin yang dijadual berlangsung pukul empat petang ini.Ia berikutan beberapa kelonggaran prosedur operasi standard (SOP) pandemik COVID-19 akan diumumkan Khairy."Beberapa perkara saya akan umumkan petang ini," ciapnya di Twitter hari iniSebelum ini, Perdana Menteri, Datuk Seri Ismail Sabri Yaakob berkata, kerajaan akan mengumumkan tiga kelonggaran SOP berkaitan pemakaian pelitup muka, penggunaan imbasan MySejahtera serta ujian saringan COVID-19 di lapangan terbang.Desas-desus mengenai kelonggaran SOP mula diperkatakan orang ramai sejak penghujung bulan lalu.

(Beberapa perkara saya akan umumkan petang ini," ciapnya di Twitter hari ini/FOTO FAIL)

Ia mula mendapat perhatian umum selepas Persatuan Perubatan Malaysia (MMA) menegaskan sudah tiba masanya amalan mengimbas kod MySejahtera setiap kali memasuki premis dihentikan.Selain itu, amalan pemakaian pelitup muka dijangka akan dijadikan sebagai pilihan dan tidak lagi diwajibkan.


Terengganu umum 5 Mei cuti peristiwa

(Ahmad Samsuri ketika berucap pada sambutan Hari Wanita peringkat negeri 2022 hari ini)

KUALA TERENGGANU, 27 April - Terengganu bersetuju untuk memberikan cuti peristiwa pada 5 Mei ini. Menteri Besar, Datuk Seri Dr Ahmad Samsuri Mokhtar berkata keputusan itu dibuat dalam mesyuarat Majlis Mesyuarat Kerajaan Negeri. Menurutnya, pengumuman cuti kelepasan am berkenaan memberi peluang kepada rakyat terutama golongan penjawat awam untuk berhari raya lebih lama bersama ahli keluarga dan saudara masing-masing.  "Sekiranya Aidilfitri jatuh pada hari Selasa 3 Mei, untuk memudahkan kerana Rabu Hari Raya kedua juga cuti dan Khamis sehari yang tersepit di situ. Jumaat sudah cuti di negeri Terengganu maka untuk memberi kemudahan dalam kalangan yang bekerja di sektor perkhidmatan kerajaan dan juga GLC di Terengganu," katanya.

Beliau berkata demikian selepas merasmikan sambutan Hari Wanita peringkat negeri 2022 di Wisma Darul Iman, di sini hari ini.  Program dihadiri lebih 500 peserta seluruh negeri.


Letupan di IPD Sentul disebabkan kerja pelupusan barang kes

KUALA LUMPUR, 27 April- Letupan yang berlaku di pusat penyimpanan barang kes, Ibu Pejabat Polis Daerah (IPD) Sentul petang semalam berpunca daripada geseran ketika jentolak melupuskan barang kes seperti mercun dan bunga api.Ketua Polis Daerah Sentul, Asisten Komisioner Beh Eng Lai berkata, pergeseran jentera itu dengan tanah atau pasir menghasilkan haba seterusnya menyebabkan berlakunya letupan."Kebakaran dipercayai berlaku ketika kerja-kerja pelupusan dan pembersihan akhir oleh pekerja pembersihan. Ekoran daripada insiden tersebut, seramai tiga orang pekerja pembersihan mengalami kecederaan ringan dan telah menerima rawatan di Hospital Kuala Lumpur (HKL) manakala tujuh yang lain terdiri daripada pegawai polis dan pekerja perkhidmatan tidak mengalami sebarang kecederaan," katanya pada sidang media di IPD Sentul di sini.

(Asisten Komisioner Beh Eng Lai ketika sidang media di IPD Sentul)

Tambah beliau, kerja pelupusan mercun dan bunga api itu dijalankan atas perintah mahkamah, iaitu dilupuskan dengan cara digelek dengan jentolak dan siraman air.Polis juga meminta bantuan pihak bomba untuk menyiram semua barang kes sebelum kerja-kerja pelupusan dijalankan."Sebanyak 18 kereta dan dua lori barang kes terbakar susulan kejadian tersebut.Unit Forensik Jabatan Bomba dan Penyelamat Kuala Lumpur masih menjalankan siasatan di tempat kejadian dan jumlah kerugian sebenar masih belum dikenal pasti," katanya lagi.Megulas lanjut, pihaknya menerima tujuh laporan polis berkaitan kerosakan pada rumah penduduk di kawasan sekitar."Ada yang rumah mengalami kerosakan pada cermin tingkap, ada yang bumbung pecah namun tidak menyebabkan kecederaan kepada penghuni," ujarnya lagi.Orang ramai yang mempunyai maklumat berhubung kejadian boleh menghubungi Bilik Gerakan IPD Sentul di talian 03-40482206 untuk membantu siasatan.


Op Selamat: Polis Kelantan kenal pasti 16 lokasi tumpuan kemalangan

PASIR PUTEH, 27 April - Polis Kelantan mengenal pasti 16 lokasi tumpuan kerap berlakunya kemalangan sepanjang Op Selamat sempena Aidilfitri tahun ini yang akan dilaksanakan bermula Jumaat ini.  Lokasi terlibat turut membabitkan kawasan berlakunya kemalangan maut terutamanya di laluan utama keluar masuk kenderaan ke negeri itu.  Menurut Timbalan Ketua Polis Kelantan, Datuk Muhammad Zaki Harun, antara laluan berkenaan adalah di Kilometer (KM) 59 - KM62 Jalan Gua Musang- Kuala Krai (Sungai Bayu); KM52-KM59 Jalan Gua Musang - Lojing; Jalan Kota Bharu-Pasir Puteh (Kubang Kerian-Melor), Jalan Kota Bharu- Pengkalan Chepa (Jalan Tok Guru) dan Jalan Salor Baru-Pasir Mas; Jalan Binjai-Bachok.  "Ada pendekatan-pendekatan oleh OCPD (Ketua Polis Daerah), lokasi-lokasi yang dilihat berlaku kesesakan atau lokasi yang terlibat kemalangan ini akan (kita) letakkan secara mobile (mudah alih) dan berterusan, bermakna kita bersama Jabatan Pengangkutan Jalan (JPJ), kita akan gilir-gilirkan supaya masyarakat akan lihat sentiasa ada," kata beliau pada sidang media selepas Majlis Pelancaran Op Selamat 18/22 sempena Hari Raya Aidilfitri Peringkat Negeri Kelantan di Stesen Penguatkuasa Jabatan Pengangkutan Jalan (JPJ) Bukit Jawa, di sini.  Hadir sama, Pengarah JPJ Negeri Kelantan, Mohd Misuari Abdullah.

(Timbalan Ketua Polis Kelantan, Datuk Muhammad Zaki Harun melancarkan Op Selamat 18/22sempena Hari Raya Aidilfitri Peringkat Negeri Kelantan)

Op Selamat akan bermula Jumaat ini hingga 8 Mei depan membabitkan kerjasama pelbagai agensi termasuk JPJ, Jabatan Bomba dan Penyelamat Malaysia (JBPM), Angkatan Pertahanan Awam (APM), Persatuan Bulan Sabit Merah (PBSM) dan Kementerian Kesihatan Malaysia (KKM).  Mengulas lanjut, Datuk Muhammad Zaki berkata, pihaknya juga bercadang untuk melihat keperluan memberi tempoh singkat di lampu isyarat di lokasi tertentu ketika musim perayaan. Pendekatan ini mampu melancarkan aliran trafik terutama di laluan berisiko sesak.  Sementara itu, beliau turut mengingatkan perantau yang bakal pulang ke kampung halaman supaya merancang perjalanan balik sebaiknya selain memastikan peraturan jalan raya sentiasa dipatuhi.


903,000 isi rumah Johor bakal terima beras bermula hari ini.

JOHOR BAHRU, 27 April- Sejumlah 903,000 ketua isi rumah di Johor bakal menerima Bantuan Beras Bangsa Johor yang diedar bermula hari ini sehingga 31 Mei depan. 172,500 beg beras 10 kilogram dijangka diagihkan sebelum Aidilfitri, manakala bakinya akan diedar secara berperingkat hingga hujung bulan depan. Menteri Besar, Datuk Onn Hafiz Ghazi berkata, pengagihan bantuan berkenaan akan dikoordinasi para Pegawai Daerah dengan bantuan Ahli Dewan Undangan Negeri (ADUN). Manakala, bagi kawasan diwakili ADUN pembangkang, pengagihan akan dibantu Penyelaras Dewan Undangan Negeri (DUN). "Kalau ada masalah boleh berhubung dengan pejabat daerah, ADUN atau penyelaras DUN.Kita beli memang mencukupi dan terdapat lebihan sekiranya ada isi rumah yang tercicir," katanya selepas ‘Flag-Off’ bantuan berkenaan di Kota Iskandar, Iskandar Puteri.

(Menteri Besar, Datuk Onn Hafiz Ghazi dan Setiausaha Kerajaan Johor, Datuk Azmi Rohani menunjukkan Beras Bangsa Johor yang akan diagih kepada 903,000 isi rumah negeri itu)


Elak kes pecah rumah, orang ramai disaran maklum polis sebelum balik kampung

TUMPAT, 27 April- Orang ramai yang berhasrat untuk pulang ke kampung halaman bagi menyambut Aidilfitri dinasihati agar memaklumkannya kepada pihak polis.Pemangku Ketua Polis Daerah Tumpat, Superintenden Tan Seng Lee berkata, langkah itu bertujuan memudahkan pihaknya membuat pemantauan dan rondaan di sekitar kawasan kediaman terlibat.Katanya, mereka boleh berbuat demikian dengan mengisi borang maklumat balik kampung atau menerusi aplikasi Volunteer Smartphone Patrol (VSP). Bagaimanapun, jelas beliau, setakat ini masih tidak ramai yang tampil ke balai polis di daerah itu untuk mengisi borang berkenaan."Kami jangkakan orang ramai akan pulang ke kampung halaman dalam jumlah yang banyak kerana sebelum ini tidak dibenarkan merentas daerah atau negeri untuk menyambut Hari Raya Aidilfitri.Kalau ada pergerakan keluar boleh maklumkannya pada mana-mana balai polis terdekat supaya kita tahu dan dapat buat rondaan yang kerap di kawasan tersebut untuk mencegah jenayah seperti pecah rumah," katanya selepas melakukan Pemantauan Bazar Ramadan di sini.

(Superintenden Tan membuat pemantauan di Bazar Ramadan di sini)

Dalam perkembangan lain, pihaknya telah membanteras tiga kes penyeludupan mercun di daerah itu dengan nilai rampasan kira-kira RM30,000Jelas beliau,pasukannya sentiasa melakukan operasi di kawasan yang dikenal pasti sebagai laluan penyeludup.


JPJ Pahang pantau lokasi panas di 13 laluan

KUANTAN, 27 April - Lebih 13 laluan di negeri Pahang yang dikenal pasti sebagai lokasi panas akan dipantau penguat kuasa Jabatan Pengangkutan Jalan (JPJ) sepanjang pelaksanaan Op Hari Raya Aidilfitri (Op HRA) 2022.  Operasi bermula pada 29 April hingga 8 Mei itu bertujuan memastikan kelancaran pergerakan lalu lintas dan keselesaan pengguna jalan raya dengan lebih selamat.  Pengarah JPJ Pahang, Kamarul Iskandar Nordin berkata, seramai 325 anggota JPJ negeri Pahang terlibat dalam penguatkuasaan dan rondaan di lokasi yang dikenal pasti sebagai kawasan kerap berlaku kemalangan dan kesesakan.  Antara lokasi itu ialah Lebuh Raya Pantai Timur 1, Jalan Kuantan-Kemaman, Kuantan-Gambang, Kuantan - Pekan dan Jalan lama Kuantan-Temerloh-Karak.  Selain itu, Jalan Bukit Ibam- Muadzam Shah-Rompin, Jalan Bahau - Keratong dan Jalan Kuantan - Segamat.  "Anggota kita akan bersiap sedia di lokasi-lokasi panas yang kita telah kenal pasti dan juga kita akan buat rondaan di lokasi hitam untuk mengurangkan kadar kemalangan," kata beliau kepada pemberita selepas melakukan pemeriksaan bas di Terminal Sentral Kuantan, di sini.

(Pengarah JPJ Pahang, Kamarul Iskandar Nordin bersama anggota JPJ dan polis trafik melakukan pemeriksaan bas di Terminal Sentral Kuantan)

Selain itu, Kamarul Iskandar berkata anggota JPJ turut melaksanakan pemeriksaan bas di depoh, lebuh raya dan jalan utama sepanjang operasi terbabit.  Tambah beliau, pemeriksaan bas dilakukan di tujuh depoh di Terminal Sentral Kuantan, Terminal Temerloh dan Terminal Genting.  Pemeriksaan teknikal dilakukan dari segi brek, enjin, pengudaraan dan pendawaian sama ada berfungsi dengan baik atau tidak.  Bilik Kawalan juga beroperasi selama 16 jam bermula 8 pagi sehingga 12 tengah malam dan sepanjang 24 jam ketika tempoh larangan pemanduan kenderaan berat.


Op Selamat 18 tumpu aspek melancarkan aliran trafik

KUALA LUMPUR, 27 April - Polis Diraja Malaysia (PDRM) menerusi Jabatan Siasatan dan Penguatkuasaan Trafik (JSPT) melancarkan Operasi Lancar (Op Lancar) di kawasan yang dijangka berlaku kesesakan lalu-lintas.Ketua Polis Negara, Tan Sri Acryl Sani Abdullah Sani, berkata operasi akan dijalankan sepanjang tempoh Op Selamat 18 sempena Aidilfitri, bermula 29 April hingga 8 Mei nanti."Fokus utama Op Selamat kali ini ialah memastikan aliran trafik lancar bagi pengguna jalan raya selain memastikan keselamatan harta benda dan kediaman serta menurunkan kadar jenayah pecah rumah dan kemalangan semasa musim perayaan," katanya dalam kenyataan hari ini.

(Ketua Polis Negara, Tan Sri Acryl Sani Abdullah San)

Acryl turut menjelaskan, seluruh jentera PDRM di lapangan membabitkan anggota balai dan elemen kereta peronda (MPV), unit rondaan bermotosikal (URB) serta rondaan bit akan diatur gerak secara holistik dan sistematik bagi mengurangkan beban kesesakan trafik di lebuh raya, jalan negeri serta perbandaran.Pada masa sama, PDRM mengalu-alukan kerjasama masyarakat untuk menyalurkan sebarang maklumat atau aduan berkaitan kesalahan trafik, dengan berkongsi video serta gambar kepada JSPT supaya tindakan lanjut dapat diambil.


Pasang alat keselamatan berkualiti, cegah kediaman dipecah masuk

AYER KEROH, 27 April- 'Pasang kunci mangga dan kamera litar tertutup (CCTV) yang berkualiti bagi mengelak kediaman di pecah masuk'. Demikian saranan Ketua Polis Melaka, Datuk Zainol Samah, kepada orang ramai yang ingin meninggalkan kediaman masing-masing untuk pulang ke kampung sempena perayaan Aidilfitri tidak lama lagi. Beliau berkata, berdasarkan kejadian pecah rumah yang pernah berlaku sebelum ini, ia terjadi antaranya disebabkan oleh alat keselamatan yang digunakan tidak berkualiti."Disarankan supaya masyarakat mendapatkan nasihat polis sebelum memasang CCTV, dari sudut mana yang sesuai, bagi memastikan alat itu akan berfungsi membantu polis jika sebarang kejadian tidak diingini berlaku. Kalau boleh pasang CCTV yang beresolusi tinggi supaya ia dapat merakam gambar dengan terang dan jelas kerana kadang-kadang polis tak dapat nak kenal pasti dan tangkap suspek sebab CCTV gambar tak jelas," katanya dalam sidang media selepas melancarkan Op Selamat 18 Hari Raya di Dataran Majlis Bandaraya Melaka Bersejarah di sini.

(Datuk Zainol Samah, Ketua Polis Melaka)

Tambah beliau, selain kawasan panas yang sering berlaku kes pecah rumah, pihaknya juga akan memperluas rondaan ke kawasan-kawasan terpencil khususnya di institusi kewangan.


Perantau diminta terus patuh SOP ketika balik kampung

(Exco Kesihatan Kedah, Datuk Dr. Mohd Hayati Othman bercakap pada sidang media selepas mempengerusikan mesyuarat sempena penganjuran Kejohanan Sukan Pihak Berkuasa Tempatan)

ALOR SETAR, 27 April - Para perantau yang pulang ke kampung di negeri Kedah khususnya dinasihatkan untuk terus kekal mematuhi Prosedur Operasi Standard (SOP) yang ditetapkan kerajaan. Exco kesihatan negeri, Datuk Dr. Mohd Hayati Othman berkata, ia bagi membendung penularan COVID-19 dalam kalangan masyarakat memandangkan jumlah kes dan jumlah saringan bergejala dilihat semakin berkurangan. Sehubungan itu, beliau menasihatkan supaya masyarakat melakukan ujian kendiri dan sentiasa berhati-hati semasa berinteraksi di kampung halaman. "Kita dah keluarkan nasihat kepada mereka yang balik ke kampung supaya buat ujian dulu lah, RTK untuk sendiri, kemudian kalau bergejala dia perlu lebih berhati-hati lah, untuk mengadakan interaksi di kampung," kata beliau ketika ditemui pemberita selepas mempengerusikan mesyuarat sempena penganjuran Kejohanan Sukan Pihak Berkuasa Tempatan (PBT) negeri Kedah, di sini.

Kejohanan yang akan diadakan bermula 1 Jun sehingga 28 Julai depan, melibatkan 800 peserta dalam kalangan kakitangan PBT.  Tahun ini, format yang berbeza dilaksanakan berbanding tahun sebelumnya kerana setiap PBT di negeri itu akan menjadi tuan rumah mewakili setiap acara sukan yang bakal dipertandingkan. Antara acara sukan yang dipertandingkan termasuklah sepak takraw, tenpin boling dan bola sepak.


Petugas barisan hadapan dihargai

KUALA PERLIS, 27 April - Petugas barisan hadapan sentiasa komited menjalankan tugas yang diamanahkan.Bagi menghargai jasa dan pengorbanan petugas barisan hadapan yang bertugas sempena Aildilfitri, pejabat Setiausaha Kerajaan Negeri Perlis menyerahkan sumbangan kuih raya.  Sumbangan kuih raya tersebut diberikan kepada pegawai dan anggota keselamatan yang bertugas di sempadan Malaysia - Thailand dan petugas barisan hadapan di jeti Zon Maritim Kuala Perlis.  Speaker Dewan Undangan Negeri Perlis, Datuk Hamdan Bahari telah menyampaikan sumbangan kuih raya kepada 18 agensi keselamatan dan petugas barisan hadapan di sempadan bagi menghargai pengorbanan mereka bertugas dalam memastikan keselamatan negara terjamin.

(Antara agensi petugas barisan hadapan yang menerima sumbangan kuih raya)

Antara agensi terlibat ialah Agensi Penguatkuasaan Maritim Malaysia, Jabatan Kastam Diraja Malaysia, Jabatan Bomba dan Penyelamat Malaysia, Polis Diraja Malaysia dan Jabatan Pengangkutan Jalan.  Dalam majlis tersebut, beliau turut menyampaikan sumbangan 19 bakul makanan kepada wakil nelayan di sekitar Kuala Perlis.


Agong zahir ucapan selamat Hari Tentera Laut ke-88

KUALA LUMPUR, 27 April - Yang di-Pertuan Agong Al-Sultan Abdullah Ri'ayatuddin Al-Mustafa Billah Shah menzahirkan ucapan selamat menyambut Hari Tentera Laut Diraja Malaysia (TLDM) ke-88 kepada seluruh warga TLDM, Veteran TLDM serta semua yang pernah berkhidmat bersama TLDM.Menerusi catatan di laman sosial Facebook Istana Negara hari ini, Al-Sultan Abdullah bertitah, jasa, khidmat dan bakti TLDM dalam melindungi kedaulatan dan keselamatan perairan negara amat dihargai dan disanjungi.“Semoga TLDM terus menjadi sebuah angkatan laut yang disegani dan dihormati di persada antarabangsa. Syabas dan tahniah,” titah baginda.KDYMM Seri Paduka Baginda Yang di-Pertuan Agong menzahirkan ucapan selamat menyambut Hari Tentera Laut (TLDM) Ke-88 kepada seluruh.


'Kalau bukan kerana media, segala aktiviti KPWKM tidak diketahui rakyat' -  Rina Harun


HAWANA 2022 pengiktirafan tertinggi kepada pengamal media

“Tugas dan peranan bidang kewartawanan ini amat sinonim dengan membantu pembangunan negara, perjuangan negara dan negara bangsa...kalau kita boleh meraikan banyak profesion lain, adalah tidak wajar kita tidak memberikan pengiktirafan tertinggi kepada wartawan kita.

“Misalnya, HAWANA yang boleh dilaksanakan sekurang-kurangnya tiga hari dengan pengisian merangkumi semua aspek dan elemen dunia kewartawanan yang boleh membangkitkan pemahaman masyarakat yang lebih luas terhadap peranan serta dunia kewartawanan,” katanya kepada pemberita pada Majlis Apresiasi Pengamal Media, semalam.

Majlis itu bagi meraikan pengamal media dan wartawan yang dihadiri ketua-ketua agensi di bawah Kementerian Komunikasi dan Multimedia serta ketua pengarang organisasi media tempatan.

(Annuar Musa meraikan kira-kira 300 pengamal media dalam satu majlis berbuka puasa di sini pada Selasa)

Katanya, Perdana Menteri Datuk Seri Ismail Sabri Yaakob dijadual merasmikan HAWANA 2022 manakala Ikatan Setia Kawan Wartawan Malaysia Indonesia (ISWAMI) dan Bernama akan menjadi penggerak utama penganjuran HAWANA 2022 yang melibatkan pelbagai organisasi, persatuan dan pengamal media yang lain.

Bagi meningkatkan nilai tambah kepada ekosistem kewartawanan negara khususnya melibatkan negara serantau, Annuar menyarankan agar agensi media tempatan membentuk lebih banyak kerjasama profesional dengan pelbagai agensi berita antarabangsa.“Media kita (tempatan) tak boleh hanya berpandukan sesama sendiri semata-mata...saya mahu lihat lebih ramai wartawan kita menjalani penempatan dengan media luar supaya kita lihat perkembangan media luar selain bertukar idea, pengalaman dan bahan berita. "Kerjasama dengan media luar juga dapat memperdalam lagi ilmu kewartawanan negara. Rangkaian kerjasama seumpama itu perlu dilakukan segera,” katanya.

Annuar berkata Bernama misalnya sudah menjalin kerjasama dengan media Indonesia serta Vietnam dan beliau amat berharap lebih banyak kerjasama dengan media dari pelbagai negara.


Stesen Radio Suara Malaysia Tagalog ditamatkan siaran 30 April ini